url: =NULEPA LE TATE KIZOPNA - Zomi Adventist Innkuan\nZo Phualva Thupuak Vol 09, Issue 08:\nNulepate in Tate tawh Kinai un.—Nulepa pawlkhatte in atate uh theisiam hetlo in kithuahpih lo uh hi. Tate le nulepate kigamla uh hi. Tate thuaknate nulepa in theihpih in amaute sungah aom thute kaikhia zo uh hileh huzaapna hoih neizo ding uh hi.\nNulepa te in tate ie itna le muanna angah nading ahoih pen kankhia ding hi. Tua in amaute lammaan ah paipih theiding hi. Innkuan sungah itna nitang tangsak ding hi.\nThapiakna le Phatna.—Khangnote in kithuahpih ding lawm ngai phadiak uha, amau kia om nuam salo uh hi. Amaute in itna le thudonna deih uh hi. Nuam asaknate un a nu lungnuamsak dingin ngaihsun uh hi. Nuamna le dahna atuah uh ciangin a nu kiang ko pah hi. Nu adingin thupilo himah leh na awlmawh keileh amau aidngin natna piang thei hi. Nu hehpihna le phatna thupi hi. Mit-hem khat le phatna, thapiakna in amaute lungsim sungah nitang bang a, anibup in lungnuam sak hi.\nNulepa in Tate Mimuan. —Na tate migitna tawh thuhilhin na lungsim tawh khih un. Amau’ tungah huzaapna pulaakna tawh nagimna uh dopih ding ahi hi. Athusimte uh ong koh nadingin hilhin. Anuamna le ahaksatna hoih takin gen sakin.\nTate in nulepa tawh kinai zaw uh hileh siatna tampite panin suakta ding uh hi. Haksatnate tuakin bang lampi zuiding cih alungbuai ciangin nulepa zuan uh hen. Avaite uh nulepa maiah pulaakin hilhna ngen ngen uh hen. Pasian akihta nulepate in amaute haksatnate theilo in lo ding hi. Tate lungsim kua in nulepa sangin theizaw ding hiam? A ngeksen panin asuk ato a akem nu in tate lungsim puak thei ahih manin, makaih thei hi. Pa huhna tawh tate zia le tongte khalin a uk thei kuamah dang om lo hi.\n“Hun Neilo.”—Pa in “Ka tate ka pattah nading, midang tawh kithuah nading le innkuan sung nopsak nading hun ka nei kei” ci uh hi. Tua bang nahihleh banghangin innkuan nei nahi hiam? Ahun neihte uh amau ading bekin zangin, tate adinga azang nuamlote amaute khut sung uhah aom tate pattah ding nasep akhinkhia ahi hi. Na tate zia le tong na lamsak ding ahi hi.\nNu tampite in “Ka ta tawh hun tam ngah mahmah keng” ci thei uh hi. Tua ahihleh nikten puansilh adingin na hun khiam inla, Christ hun pia in. Na tate awlmawhlo-in om kei in. Nang le na tate kikalah bangmah koih kei in.\nVangik tampite hangin nute in lungduai takin tate thuhilh manlo-in, itna le hehpihna pia lo thei uh hi. Naupangte in amaute lunggulhna ahi hehnepna le kilawmtatna Nulepa kiang panin ngahlo uh hileh, angah theih nading mun zongtawm l euh pumpi, kha le lungsim susia kha ding uh hi.\nSee also ZOGAM AH PASIAN THU TUN ZAWH KUM 121 CINGTA!\nKimawlna le Nasepna ah.—Na hun awngte uh tate tawh zangkhawm un. Akimawlna uh le anasepna uhah kithuah un. Amaute muanna thalawh un. Amaute tawh kilawmtatna lamto un. Nitak sialin Nulepate in innkuan hun nei un. Na buainate le nisim nasepte nawlkhin un.\nAkithuneisakte Hilhna.—Ama’ thu bek thu asa siate le nulepate in tate tawh kithuahna ah alauhuai thu om hi. Amau le amau kithukhual sakin le kithu-neisakin, tate le sangnaupangte hehpih nameel thei lo in, mite lungsim sukha lo hi. Naupangte akim uhah kaikhawm in, sepna le kimawlna ah itna pulaak thei uh hileh, naupang lakah naupang bangin om thei le-uh naupangte lungnuam sakdinga, amaute itna le muanna ngahding hi. Asawtlo-in naupangte in zahtakin, nulepa, le siate zong hong zahtak thei pah ding uh hi.\nLawmsiate in Innkuan Gal.—Tate lungsim a hoi nadingin Satan le alawmte in nasia takin hanciam uh hi. Tua hi a, tate pen itna le migitna tawh kep ding ahi hi. Nulepa in tate tawh kithuahsiam uh henla, amaute lunggulhna le lungsim puakte theisiam uh hileh ciangtan omlo tate muanna ngahding uh hi. Inn ie nopna na tate kimah vial un. Tua hileh akhangno pihte kikhawlhna lunggulh loding hi. Leitung siatnate hangin tate tungah kikhallna piak kul hi. Nulepate in zong tate alungtang uh tawh henkhawm uh henla, tate hoih nading lunggulh ahihna uh musak hen.\nNulepate in Tate tawh Kikhawl Hen.—Nulepa le tate kikal ah anoplo kizopna om kei hen. Nulepate in tate tawh kikhawl uh henla, amaute deih le duhte theihpih in, amaute thuakna thaukpih theiin, amaute lung sungah aom bangbang phawk pih thei uh hen.\nNa itna uh natate in mu hen. Amaute alungnop nadingin nahih theih tawpin bawl un. Tua bang hile uhcin, na khalnate thei thei ding uh hi. Itna le hehpihna tawh tate uk un. “Vantungmite in vantung ah a om Ka Pa mai vil tawntung uh hi” acih phawk un. Pasian in apiak nasep om bangin vantungmite in na tate uh a vil ding na deihleh na hihtheih bangun amau tawh kipawl un.\nTate in inkuan maan ie itna le ciimna tawh akilamto uh ahihmanin lamlakah lawm le pawl zongin mangthang loding uh hi. Siatna in amaute kai lo ding hi. Inn sungah aom lungsimin amaute zia le tong hoihsak dinga, inn panin paikhia in leitungah amaute mun aluah uh ciangin zongsatna hoih le thukhun hoihte tawh zia-etnate panin kidal ding uh hi.\nSee also Zo Phualva Thupuak: Volume 06, Issue 26 - Christian Te in Christmas Pawi Bawl Huai Mah Hiam\nLai Siangtho Sungah Herodte:\nThuciam Thak Bu sungah #Herod kici minpua mi 6 bang om a, avekun kinaina/ kimeltheihna anei vive tek hi pian mai uh hi. Lai Siangtho sunga omlo Herod tampi om a, tua te zong ih genkop a kisam om ahih manin ih hel kop hi. Herod cih laimal pen mimal min hilo a, khanggui kumpi nam min ahi hi.\n1. Herod the Great (37-4 B.C.)\nAmah pen Roman kumpi khut nuai a Judea gam ukpa hi a, amah bel Jews minam hilo hi. A gitlohna hangin minthang a, a gitlohna hangin Jews te iin mudah hi. Mipilte khembawlin; Bethlehem khua kiim a naungek khempeuh a that/ a sawm kumpipa ahi hi (Matthew 2:16,17). Jerusalem kulhpi le Caesarea khuapi zong lam ding hanciam hi. Tuate lam nading in phiangsiah nasia takin dong ahih manin Jews te in phiangsiahkai/siahdongte muhdah cihtakin a muhdahna uh hong suak hi. Ama sih khit ciangin a tate 3 ahi Archelaus, Herod Antipas, and Herod Philip te in Paltstine gam phelhawm uh hi.\n2. Herod Archelaus (23B.C. – A.D. 18).\nIh gensa bangin Herod ie tate thum lakah khat ahi hi. Amah in a pa gam pawlkhat ahi Judea, Samaria le Idumea teng uk hi. Ama uk hun sung sawt lo a, Jews te ngetna tawh kizui in in AD6 kum ciangin Caesar Augustus in laih hi. Ama uk sungin Joseph, Mary le Zeisu te Judea gam ah teenglo in, Galilee gamah na teng zaw uh hi. (Matt. 2:22).\n3. Herod Antipas (20 B.C.-A.D. 39)\nZeisu in “ngia” (Luke 13:32) ci-in a sap ngiat pen hi a, a Pa’ gamh sung pan Galilee leh Perea ukna ngah hi. Tuiphum John a that pa (Mark 6:17-20) zong ahi hi. Pontius Pilate in Zeisu kiangah thukhenna ah a kimu dingin a sawl pa ahi hi. Pilate leh Herod Antipas tua ni a kipan lawmta asuak uh ahi hi (Luke 23:12). Amah in emperor Tiberius pahtawina in Tiberias khuapi saat a, tua khua ah Greek te le Romans te dim uh hi.\n4. Herod Philip (26BC-A.D. 34)\nA pa’ gamh ahi Galilee gam pawlkhat leh Syrians leh Greeks te ukna nei hi. Hih Philip pen Matt. 6:17 sunga “Philip” kici pen hi lo hi. Herod Antipas in a zi a suhsak pa pen Herod II ci in tangthu in ciamteh hi. Philip in Herodia teenpih ngeilo a, Herodias tanu, Salome teenpih hi. Matthew in a ciaptehna khialkha hi. Herod Archelaus le Herod Antipas tawh a pa uh kibang in, nu kibang lo uh hi.\n5. Herod Agrippa I (12BC-44 AD)\nHerod i tupa hi hi. A Pu Hero the Great sangin gam alianzaw ukna nei hi. Amah pen golhguk neekna (Corruption) tawh thong kia ngei a, ahi zong Caligula, Gaius Julius Caesar (Roman emperor 37-41AD sung) tawh ka kilawmtaat manin a panmun hong ngah kik hi. Sawltak laibu sungah John sanggampa James ngawntan in, Peter thong sung a khum pen in kithei hi (Acts 12:1-5). Amah iin Pasian min thangsak lo ahih manin vantung mi in vattuk hi (Acts 12:21-23).\n6. Herod Agrippa II (27-100AD).\nAmah pen Herod Agrippa I ie tapa hi a, apa sih in kum 17 bek pha pan ahih manin Emperor Claudius in Rome ah kem hi. 48AD ciangin Syrian kumpi Herod Chalcis hong si a, a kumpi gam Agrippa II tungah pia hi. 53AD ciangin a kumpi gam nusia ding in kitawsawn himah leh Claudius in tuma Philip uk sung ahi Batanea, Trachonitis le Gaulonitis, le Lysanias sunga Abila teng kihel hi. Apa mahbangin gam lianpi uk hi. Amah pen 100AD pawl in si a, Herod khanggui kumpi sem tawpna zong hipah hi. Sawltak Paul a khualzinna thumvei khit zawh akimat in akimuh pih ahi hi. “Thu-um mi suaksak zo dektak” cih kimu thei hi (Acts 25-26; 26:28). Mawhnei hetlo pi in Paul kiman a, Caesar kiang dong a thu tungto khin hi kei leh “khahkhiat ding hi” ci hi. (Acts 26:32)\nZo Phualva Thupuak: Volume 06, Issue 26 - Christian Te in Christmas Pawi Bawl Huai Mah Hiam\nTags: History, Zo Phualva Thupuak\nPrev post 5.\tA Gawgee Mahmah Galkappa’ Mang\nNext post ZSS 6: Kammalte Sim


timestamp: atn

url: =BANG HANGIN LAI SIM HUAI HIAM? - Laibu Saal\nHome > Thuluui/Articles > BANG HANGIN LAI SIM HUAI HIAM?\nBANG HANGIN LAI SIM HUAI HIAM?\n1. Pilna ngahna (Intelligence)\nLai icih in thu le la kiciamtehna ahi hi. Thulela theihna in thu theihna (knowledge) khangsak hi. Thutheihna in Lungsim ngaihsutna picing sakin, muhna taangzai sak hi. Tua thu theihna pan thu theihtelna ah hong puak lai a, tua pen pilna hi ci’n kihuam cih thei hi. Kawlte lai-at siam Sya Aungtin in “Pilna icih pen a thu theihtelna hi.” na ci hi. na neih na lam te tawm vei sungin bei thei mah ding hi, ahizongin tua na thutheihna pen kuamah in hong guksak theih nawn loh vangil hoih mahmah ahi hi.\n2. Khuak ciim sak\nsimna in ih khuak ciim nading (cognitive ability) thapia hi. Tua bek hilo in thukhat peuhpeuh ah mitsuan gige zawhna (concentration) hong pia hi ci’n Oxford Scientist ten gen uh hi.\n3. Khuak ciaptehna (memory) hoihsak\nLaisim na in ih khuak memory hoihsak hi. Tua hi a, teek zawh guai zawh a piang khuakteek natna (dementia, alzheima) cihte pan dal tuam hi ci’n cidamna lam research na ah kimu khia hi.\nPumpi damna dingin exercise bawl akisap mah bangin, khuak hoih, khuak damna dingin laisimna akisam ahi hi.\n4. Khangto sak\nPumpi khan nadingin an akisap mah bangin lungsim khantohna dingin laisimna kisam hi. Laisim mite ahih leh a kum a tawm hangin a lungsim uh picing in khangto sak hi.\n5. Naupang lungsim khantohna aading tawhtang\nDevelopmental Psychologist khat ahi Young Piaget in “naupangno khat aading anuntak sung in lungsim theihna khantohna ii tawhtangpi pen laisimna hi” na ci hi. Tua hi a naupang kum 2 pan kipan in tangthu genna, laibu tawi sak na cihte bawlna in naupang lungsim sungah lawpna pia hi ci hi. A kum tawh kizui in laibu tawh pattah ding pen ‘theory of cognitive development’ ah na limgen mahmah hi.\n6. Laisimna in na tampi tak khel thei\nMikhat in ama uuk lai asim, akan na hangin ama muhna, nuntakna bek thamloh ama kiim le paam a om nate akipan leitung bup dong kikhelna piangsak zo thei hi. Leitung a revolutionist minthang ahi Ernesto Che Guevera bang pen a neulai in Chile lapau at Pablo Neruda lapau te asimsim na panin communism lam hong lunglut tektek hi ci hi. Kawl lai-at siam Sia KaungTant in “Nikhat phone hong lut in ka san leh, Sia aw na laibu at Ka Tanu Sim Ding kasimna tungtawn in kei leh kei ka thadim kik in, ka suicide bawl ding ka khawl hi ci’n numei khat in hong gen” ci’n a thugenna ah gen ngei hi.\n7. Mit-hek theisak\nLaisimna hatte in mi mithek, khua hunte ensiam zaw uh hi. A mun a mual tawh kituak in om thei, pau thei zaw uhi.\n8. Laisimna in hong thakhauhsak\nLai simna tungtawn panin ih theihna khangin tua in ih dinna, ih muhna te thakhauhsak hi. Ei le ei zong kimuanna hong neisak hi.\n11. Mi tungtuang khempeuh laisim mi na hi\nTuni ciangdong leitungah mi minthang, mi tungtuangte pen laisim te ahi uh hi. 1992 kum pawl in Lai-at siam khat in a laigelhna ah tuni ciangdong US kumpi mit limlang bulhlo omlo hi na ci hi. A cihnopna ah laisim lo omlo hi acihna ahi hi.\n12. Laisimmi a tamzaw gam khangto te na hi\nA khangto gamte ah laibu lim sim mahmah uh hi. Leitung ah laibu limsim gamte aki et ciangin Israel, Japan, Korea, Singapore etc… cih bangin gam khangto teng mah na hi zel hi. Ih gam ah zong ih Zogam pen laibusaal le laibu sai a tawmpenna gamke khat ana hi gige hi.\n13. Minam khangto picingte laisimna tawh kipantah uh\nIsrael te a neu akipan in laibu sim ding tawh kipantah uh hi. A diakdiak Laisiangtho bang pen sim in a nam ciatciat uh ahi hi. A tate aading laibutau pen a lupna lukhung lamah bawlsak hamtang uh hi.\n14. Laisim dan ding nam 3\n📓Laibu pawl khatte pen an bangin, ne in hai in valh in.\n📒Laibu pawlkhatte pen kawltu bangin, a tui valh in, a tee siat khiat kul hi.\n📔Laibu pawlkhatte tuuibuuk bangin, muam khit ciangin a vek in siat khiat kul hi.\nNote ; Laisim manphat na tawh kisai in hi bek hilo “Laibusaal ah tampi tak Sia, siama te’n guicing tak in a at sa te om khin sim kikkik theih ahi hi. Hih a tungaa thute pen keima muhna hilo a, ka laisimna, ka kanna tungtawnin ka theihkhak thute kong hop sawn ahi zaw hi. Laisimna hangin thumanpha tampi tak om suksuk lai ding hi. Nang ee bang teng na mu aa, hong zom suk lai in!\nLai etkak te;\n1. brain power, bright side.com\n2. 8 science-backed reasons to read a real book\n3. “P.S I Love You” book\n4. Child right and development\n5. How Israel parent guide their child\n(Tuma kum khat lai in laigelhpa Dr. Nk Khanno kiangah hih article i nget hi in tun hong khakta ahihman in lungdam mahmah hang. I biak Pasian in hong zatsak semsem tahen... ~ www.laibusaal.com)\nItem Reviewed: BANG HANGIN LAI SIM HUAI HIAM? Description: Rating: 5 Reviewed By: cinpuzomi


url: =Rakhine State sungah innkuan khatin ngasa nekhial in innkuanbup mi 3 in sihlawh :: ZOMI DAILY\nposted on 19 May 2017 at 9:55 am UTC+9:30 Lomkholna: Myanmar, News, rakhine, Sawltak\nMyanmar, Rakhine State sung aom innkuan khatin ngasa namkhat nekha ahih manin mi 3 si cih Irrawaddy pan kiza hi. Rakhine Police te genkhiatna ah innkuan khatin Wednesday sun an “Lunch” in ngasa namkhat ahi “Puffer Fish” kici nekha uh ahih manin mi 3 in asihlawh cihi.\nPuffer Fish pen gu anei “Toxic” namkhat in aki ciamteh hi a, ahi zongin pawlkhatin alip leh asungkua teng hemkhia in, asa neveve uhhi. Tua asa lakah “tetrodotoxin” kici gu namkhat kihelthei in, tua ngasa anekha tepen naklahgawp in sihlawhthei kici hi.\nPolice Officer khatin agenna ah ngabeng “Fisherman” Ko Toe Myint Swe kicipa in Puffer Fish khat manin innah ciahpihhi. Asungkua leh asin te hoihtak paikhialo in huankha hiding cihi.\nKo Toe Myint Swe, azi leh atanu kum 6 aphapan khattawh athum un Puffer Fish tawh sun an anekkhit uh asawtlo in khua phawklo uhhi.\nTuaciang in amanlang in Gwa Hospital ah kipuakpah a, 11:30am hunpawl in zato kitun hi.\nGwa Hospital atunzawh phetin Ko Toe Myint Swe sipah hi. Tuakhit ciangin atanu sileuleu hi. Azi in tawmveisung bangteng nekha in hihbangin piang cih Doctors te kiangah agenkhiat khitciangin sipah leuleu hi.\nFree Funeral Service panin Volunteer Ko Kyaw Myint Maung in agenkhiatna ah tua Puffer Fish te ii asinkha “gallbladder” pen lauhuai mahmah hi.\nPawlkhat gamsung sabeng “Hunters” te’n gamsung ah sapi “wild animals” abet ciangin thaangsiahna in aneih uh hi a, gu akhauh mahmah namkhat ahihi ci’n genkhia hi. Amahpen hihte innkuan khua aphawkloh ciangin akhuapan Gwa General Hospital ah apuak ahihi.\nRelated: Rakhine State sungah Yaba Pill kici vankham $270,000 manneiding kiman ~ ZD\nZato paninzong siavuan te’n asitciang uhciang in hihte innkuan pen asihna “Food Poisoning” hi ci’n ciamteh uhhi. Theihngeiloh ngasa lamdang khawng mawknekding lauhuai mahmah hi. ZD Sawltak #zomidaily\nPrevious: New York, Times Square sungah mawtaw khatin mipi omna phugawp in mikhat si, adang mi 22 liam\nNext: A (2) veina 21st Century Panglong muakna ~ Bob Tuangpi\nAbraham’ Thupha Nam 7 ~ Pu Thangboi\nZomi TV International : 2014 July 19 Program


url: =Admin Saturday, May 30, 2020 28\nhi po. san po makikita ang results ng mga nakapasa. any link?


url: =Thukhen 12 Innkuan Nuntakna Tuktehna ~ MUC\nThukhen 12 Innkuan Nuntakna Tuktehna\nAdmin 1:23:00 AM Articles, ZOMI SDA NEWS\nInnkuan Nuntakna Tuktehna Kikhenna (Azom 4)\nKiteenna in Khantawn Kiciamna.\n—Khangnote adingin kiteenna in lenkhopna-in kingaihsun hi. Kiteenna-ah athupi zaw tavuante ngaihsun khalo hi. Kiteen kiciamna in sihna in akhenlohin kikhih tawntung ding ahihna lak hi.1\nZuthawl kipiakna khempeuh phatakin ngaihsut ding ahi hi. Ahangin kiteenna in khantawn manding ahi hi. Nuntak laitengin bangci nuntakuh hitaleh kikhen loh ding thu ahih manin numei leh pasalte in nak ngaihsut masak ding ahi hi.2\nKiteenna Telkhialhnate Jesuin Puahpha.\n—Judah mite lakah pasal khatin thuneu mahmah khat hangin zi a maktheih nading thu ngah uh hi. Kima khin lehlah a zi in aut peuhpeuh kitenpih kik thei hi. Hih ngeina in mawhna leh siatna tampi natun hi. Mualtung thuhilhna-ah Jesu in thumaanlohna hang lobuangin kikhenna om thei lo ding hi, ci hi. “A zi ama mikhempeuh, mi tawh mawhna losiah a kimak leh nu-le-pa mawhna a bawl a suak hi: a kima numei a teenpihte zong nu-le-pa mawhna a bawl ahi hi,” Jesu in ci hi.\nKikhen theihna tawh kisai in Phariseete in Jesu dong kik uh hi.Jesu in piancil a kiteenna na genpih hi. “Note ngawngkhauh nahangin Moses in zi ama theidingin hong phal hi: ahih hangin a kipatcil panin tua bang hi lo hi,” Jesu in ci hi. Eden huan a kiatma-in Pasian in a bawl na khempeuh “hoih mahmah hi” ci hi. Kiteenna leh Sabbath zong, Pasian’ minthan nadinga mihingte’ phattuam nadingin a kibawl ahi hi. A siangtho nupa kopte khut lenin Piangsakpa in pasalin “a nu leh a pa nusiain a zi a bel ding hi: pumkhat a suak ding uh hi,” a cih ciangin kiteenna in leitung bei dongin Adam suan leh khakte in a nei zom ding uh ahi hi. Tawntung Pa in hoih hi, a cih in mihingte khantoh nading leh thupha lianpi ahi dingin a gen ahi hi.3\nKhialhnate puahin mihingte tungah Pasian’ lim leh meel a guang kik dingin Jesu leitungah hong pai hi. Israel siapite lungsimah kiteenna tawh kisai ngaihsut khialhna na om hi. A siangtho kiteenna na zangkhial uh hi. Mite ngawng khauhlua uh ahih manin thu neuno khat hangin a zite ma uh hi. A ut leh a tate tawh khenkhia-in a zi zong mundangah hawlkhia theilai hi. Hihpen gitlohna khatin kingaihsun a, hawlkhiat a ngahte in thuaksiatnapi nei uh hi.\nHih siatna apuahdingin Jesu hong pai ahi hi. Kiteen ni khatin Jesu in nalamdang na bawl hi. Kiteenna in asiangtho niin baangloin a kikep ciangin a siangtho ahi hi, ci in Jesu in tangko hi.4\nKikhen ding a ngaihsunpa Thuhilhna.\n—Kiteen kizopna na ngaihsutdan pen a khial ahi hi. Kiteenna a palsatte bekin kiteenna khel thei hi. Hun haksa hunah om i hih manin, Jesu Chrish sungah upna kip lobuang, ngaihmuan ding omlo hi. Thungetna tawh a vil hi kei leng, Satan vaihawmna tungtawnin Pasian kiang panin a kikhenkhia thei vive i hi hi.Na lungsim tawlngasak hi lecin, na cidamna hoih zaw ding hi. Ahi zongin kimakna tawh kisai-in lungbuai-in, lungsim khaikimlo, tangtakin ngaihsunlo nahih manin na ngaihsutna maanlo hi. Mihingte in Pasian’ thukham a pelh nadingun amau adingin thukham bawltawm theilo uh hi. Amaute in Pasian’ dikna tuktehna thukhamah ahong pailoh phamawh hi.\nZi in pasal kiangpanin ahih kei leh pasal in a zi kiang panin a taikhiat theih ding pen lampi khat bek Pasian in omsak hi. Hih thu phatakin ngaihsun un.5\nA kikhenkhin Nupate Thuhilhna.\n—Sanggamnu sanggampa aw, tawlkhat sung na omkhawm kei uh hi. Lungduaina, migitna, leh kithuakzawhna nei hi le-uh cin hih bangin kikhenna omlo ding hi. Tuate in nupa kikalah a om tawntung ding ahi hi. Bangbang a piang zongin a kuama peuh in no ngaihsutna tuktehin vai nahawm kei ding uh hi. Na utbangun khensat ding zong hi lo hi. Lungsim a nemsak Pasian’ Kha Siangtho in note sungah na hong sem henla, tate a pantah thei ding lungtang hong pia hen.\nLungtomin, kamkhauh a pau lo dingin, no deihna bek thu-sa loin, pasal in zi tungah, zi in pasal tungah thu a khunglo dingin no adingin vantung Pa kiangah kong thumsak hi. Na nihun a cingtaak lo zia leh tong na nei uh hi. Pasian’ ukna sungah omnailo nahih manun na kizopna uh pilna omlo hi.\nPasian’ ukna nuaiah a lutdingin note kong thum hi. Lungsim a nasak ding kampau dingin hong kizeet ciangin bangmah gen kei un. Hih sanah gualzawhna ngah nailo nahih manun kam tawh a khial dingin hong kizeet den hi. A khial zongsatna khempeuh gualzawh ding ahi hi. Pasian tungah kipum ap un. Jesu Chrih Suangpi tungah kia un. Kitamzan un. Pasal leh zi hihna tawh no leh no ki-uk un. Chrih kiangah huhna ngah dingin zuan un. A hehpihna a mawkna in note hong pia ding hi.\nA beisa na nuntakzia adingin kisik un. Kitheihsiamna ngahin zi leh pasal-in omkhawm kik un. Kilungtuaklohna leh lungnoplohna a piangsak a beisa thute nusia un. Topa sungah thala un. Leitunglam kongvangte khak unla, vantunglam kongvakte hong un. Khuavak ngah nadingin -thungetna tawh vantunglam kilamto hi le-uhcin khuavak leh nuntakna ahi Topa Jesu in na thungetna uh hong za ding hi. Amah, Dikna Nitangin na lungsim khuavak taan ding hi. Ama ompihna khuavak na sungah nasap leh lungnoplohna a piangsak kammalte na pau keiding hi.6\nLametna A Neilo A Kibawlsia Zi.\n—Nong laikhak kangah hi. D. in kikhelna takpi na muhsak kei leh ama’ kiangah ciahkik ding kong hanthawn ngam kei hi. Zite tungah a neih lungsim puakte hangin Topa lungdam lo hi. Tua bangin a ngaihsutlai leh nang mailam ding zong hoih tuam tuanlo ding hi. Zite bawldan amah in thei lo hi.\nHih thu hangin ka dah mahmah hi. D adingin zong ka dah hi. Ama’ khensatna zui dingin na ciahkik ding kong kun ngam kei hi. Nang tunga kong gen bangin ama tungah ka gen hi. Ama’ ukna nuai-ah kipia kik lecin na nuntakna kisia ding hi. Amah a kikhel ding ka lametsak hi.\nNa thuaknate Topa in hong theihsak hi.Topa sungah thala in. Amah in nang hong nusia lo ding hi. Nangmah kong hehpih hi.7\nA Kinusia Papi.—“Na Singkhuam Pua-in.”\n—Na vai bang kibawl theilai hiam, ka thei kei hi. Na zi na khahsuah ding longal gen ding ka nei kei hi. Nang tawh a omkhawm nawnlo dingin a khensat leh omkhop ding ngaihsutna in gentheih huai hi. Nang a nusia dingin a khensat bangin kipasal sakin la nasingkhuam pua in.8\nKikhenkhin napi Pasian’ mai-ah Kiteenglai.\n— Gam thukham tawh kikhenna na neikhin uh zongin Pasian’ mai-ah na kikhen nai kei uh hi. Pasian’ thukhunin sang zaw hi. Mawhna khat bek om a tua-in nu-le-pa mawhna ahi hi. Tua bekin Pasian mai-ah nupa kizopna khensat thei hi. Gam thukhamin kikhenna a hong piak hangin Lai Siangtho muhna-ah nupa mah na hilai uh hi. Tua in Pasian’ thukham ahi hi.\nTua sanggamnu in pasal dang nei thei lo ding hi. A pasal in nu le-pa mawhna bawl hi, cih lai a kiphah matengin kuamah dang tawh kiteenna om theilo hi. Tua ciang bekin a deihdeih tawh kiteeng thei pan hi.9\nThu-umlo Lawm tawh Kikhenna.—A zi in thu- umlo a hi-a amah a langpan ahi zongin, tua tungtawn bek tawh a pasal in a zi-ma theilo ding hi. Pasian’ thukham tawh a kituakin a zi in amah a nusiat nop kei nakleh a pasal in a zi teenpih ding hi. A pasal pen kilangpanin, kibawlsia-in, kinawngkai-sak ahi zongin, Pasian kiangah tha la zaw hen, Topa in a ngen khempeuh hehpihna thupha pia thei hi. Lungsim siangtho-in, thukhun kician nei-in, khensatna kip nei dinga, bangci khensat ding, cih Pasian in lampi pia ding hi. Ama thuaknate tawh khensatna nei thei lo hi. Ngaihsutna bek tawh kikhalna om ding hi.10\nKiteenna kip, Zi in alungsim Khelzawding.\n— Na pasal kiang panin lai ka ngah hi. Pasal in zi, zi in pasal thukhun tawh kituakin a khen theih hunin nu-le-pa mawhna bek ahi hi.\nNa lungsim a tak tailo ahihleh Pasian’ minthan nangin na lungsim khel lecin hoih zaw lo ding hiam?\nZi leh pasalin kizahtakna leh kingaihna a lamto ding uh ahi hi. Lungsim, kampau, leh gamtatnate uk ding kisam a, khat leh khat thangpaihna a omlo dingin na kizom ding uh hi. Khat leh khat kikin bawl dinga, khat leh khat na ki-itkim theih nadingun tha na kipiak ding uh ahi hi.\nNa nihun Topa na zongpha un. Itna leh migitna tawh khat leh khat tungah na tavuante uh kisepsak un. Pasal in nasep hanciamna nei ding a, innkuan panpih nadingin hanciam ding hi. Tua in a zi kiang panin zahtakna a ngah nading hiding hi.\nSanggamnu aw, na lungsim na vom suakleh Pasian lungdamlo ding hi. Na pasal maisak in. Amah in na pasal hi-a, na tavuante na khitna leh zi na hihna tawh amah na itna in na thupha ngah nading ahi hi. Na leei-ah migitna nei in. Tua in na thukham hita hen. Na lungsim na khelkul dinga, zong na khel thei hi.11\nKibatlohnate na muh uh sangin na hoihnate uh na kilawh nadingun sin pha mahmah un. Ziadam tawh kizopna in na nuntakna uh hong bawl thaksak ding hi.12\nKikhenna leh Pawlpimi Suahna.\n—A thuaksia sanggamnu A.G. vai tawh kisai in, mawhna sungah a lut, a pasal vai-ah, amaute in picinna nei lo uh hi. Ahi zongin pawlkhatte pen pawlpi mi kipia kik a, kisikna taktak, leh Pasian’ mite santham a ngah uh ciangin a kisangkik hi bek hi. Hih vai in pawlkhatte haksatna tawh kibanglo a, a nuai-ah kong gen beh hi:\n1. Thukham 7na palsatna-ah a mawhlamte in kisikna apulaak kei uhleh, a suplawh a lawmin ama lampanin buaina omlo in kimakna a ngahleh, suahtakna ngah ding a, vai a neihleh thusia lai ding hi.\n2. Kimakna hangin amau leh amau buai-in, a tate zong abuaisak uhleh mawhna a neilote mawhsak nading Lai Siangtho in genkha lo ahih mahbangin kipsuak ding hi.\n3. Hun, nasep, thungetna, lungduaina, upna leh Pasian’ deih bang a nuntakna in kipuahphatna piangsak ding hi. Kiteenna kiciamna a palsat khat tawh omkhop ding pen mun khempeuh maizumna tawh kidim ahih manin kimakna in natna tawh kibang hi; kimakna in khantawnding hi a, lungsim nasak hi. A mawh banglo lamlam Pasian in hehpih hen!. Kiciamma in kiteenna phatakin ngaihsut masak ding ahi hi.\n4. Zahtakkai, mi hoih numei pasal tampite in vantung a tum khit uh ciangin Satan kiangah mansel takin kizuak uha, Pasian’ nasepna daisak uh hi. A khakna ah meikhuk tung uh hi. Pasian in hehpih hen! Mawhna sungah a lutte in banghangin mawhna tawh kituakin kisikna neilo uh hiam? Chrih kiangah kidenna in hehpihna, leh damna banghangin ngenlo uh hiam?13


url: =Global Buanli Family: ulaai Leitung Thuthang Tuamtuam Update Jan 4, 2014\nulaai Leitung Thuthang Tuamtuam Update Jan 4, 2014\nTulaai Leitung Thuthang Tuamtuam Update Jan 4, 2014\nA 66 veina Kawlgam suahtakni phawkna pawi Yangon NLD zumpi ah 1/4/14 ni in thupi tak in bawl uha, Kawlgam sung ah Democracy diktak apiannading, 2008 thukhunpi Gaalkaap leh mipi te phattuam na apiannading in NLD i thupomzia tawh kituak in laihzawh nading hanciam toding cih thu te Daw Aung San Suu Kyi in mipi te tung ah genkhia hi.\nIndia leh Kawlgam gammi ahi Tamu dungsuk ah mipi te ngetna haang in India-Myanmar gamnih palaai ten Jan 6,2014 ni pan kipan gamgi kihenna kigi enpha in kiciantak in tehpha kikding hi ci in Tamu District Ukpi U Kyaw Zaw Lin in 1/4/14 ni in genkhia hi.\nKawlgam 8888 sangnau pang kipawlna pan Ko Min Ko Naing makaai in sangnaupang mi 8 te in Daw Aung San Suu Kyi 1/4/14 ni in a teenna Inn Yangon khuapi ah vakimuh pih uh a, Tulaai Kawlgam gamvaai thupiang tuamtuam te akiholim ban uh ah Daw Suu in 2008 kawlgam thukhun tawh kisai ama muhna genkhia hi ci in Meeting kah KO Htay Cuai in genkhia hi.\nAntarctic tuipi tung ah December 24 pan Tuikhalhna haang a a awk China te tembaw pi khat leh ahon khiading in Australia,Russia leh China te ngetna tawh 1/4/14 ni in US te tuikhal phulkham Tembaw pi kuan khia litlit ta hi. HIh Tembaw tung ah mi 52 tuang a miteng Jan 2,2014 ni n China te in Helicopter tawh tuahkhin zo uhhi.\nBangladesh gam ah tulaai tak a bawl uh kiteelna deihlona haang in mipi in lungphona nasiatak in nei uh a, Palik te tawh 1/4/14 ni in nasia tak in kiphul uh ahihman in mi 4 si in pawlkhat liam uhhi ci in BBC in genkhia hi.\nIraq gam i khuapi Baghdad khua nitum nalam a om Fallujah khuapi Al Qaeda migilo tein buluh in Iraq kumpi te khutsung pan 1/4/14 ni in lakkhiat sakta hi ci in Iraq gam kumpi neihsa thukizaakna te in 1/4/14 ni n taangkokhia uhhi.\nPosted by Thang Khawm Pauzomi at 1:56 PM


url: =Nahoihna Limlangin Mi ~ Rev. Fr. Damian Dal :: ZOMI DAILY\nposted on 7 November 2014 at 12:26 pm Lomkholna: Article, DamianDal\nNahoihna Limlangin Mi\n“Nang le nang ki en dihve lawm” cih kammal pen zakmun mahmah kammal khat hi dingin kalamen hi. Ei le ei ki ending cihpen ihgen ciang a olmahmah abathangin, ataktak ciangin ahaksa mahmah thukhat ahihi. Ihmel nangawn limlang (mirror) ah ih etkei leh aki mutheilo mihingte ihi zenhi. Ih pualam melpuakzia, ihmit omzia, ihmuk omzia, ihnak apekzia le apumzia, ihbil bangci om cihkhempeuh te nangawn limlang huhna lotawh, ei le ei aki theilo mihingte ihi tazen hi.\nLamkhatpan in genleng, honghuhding van khat teitei a omkei leh ihmel hoihna, ihmel siatna nangawn akitheilo dingte ihihi. Mite mitgol, mitneu ihtheih hangin eimit bangcia pha a, bangci om hiam cih ihtheih lohhun tammahmah hi. Ihmaitang mahmah zong eimah le eimah ihki enthei kei a, ihki mutheikei hi. Tua ihmuh nadingin van ahi limlang (mirror) ihzang hi. Kua in adek mu in, kua in atal mungei hiam? Kua in aluzang mu in, kua in abilteng muthei ahihiam? Tua te ihmuh theihna dingin limlang ihzanghi.\nApualam melpuakzia ei le ei ki ettheih nadingin, limlang akisap mahbangin, asunglam ei le ei kiteltheih nading, ki ettheih nadingin zong limlang tawh akibang honghuhding kisam hi. Leitungah anungta ganhing ahi a, mihing ihhi zongin, ihzakna leh ihmuhna in ihtheihna leh thungaihsuttheihna te tungah tampi takin gualzawhna nei hi. Ihzak ‘awging’ ahihkei leh ‘aging’ khat nangawn ihzak ngeitawh akibang tebek ihtheithei a, ihzak aging khempeuh banghiamcih ihtheikhin ngeikei hi. Agingkhat peuhpeuh ihzak ciangin, ihzakngei, ihtheihngei ‘aging’ te tawh khaikaak in: tua hi in teh; tua hi thei in teh, thauging hi, huihpi nung gin hi, mipau hi, kah aw hi, lasa awging hi, cih bangin ihzak ngeite tungah ihngaihsutna te koihin, ihzak ‘awging’ (aging) tawh kisai in khensatna ihpia hi. Ihman hun a om mahbangin, ihkhialh hunzong tampi omveve hi.\nIhtheihngei, ihzakngei, ihmuhngei, ihnekngei, ihsimngei cih te tawikhai in zangin, apiang thute tungah, ihzak thute tungah khensatna leh khentelna ihpia hi. Zakna tampi nei in, muhna tampi anei te in, theihna tampi aneizaw hongsuak hi. Sangbengsiam te in, zusa anzong ginzia leh Sakhi kheginzia abil in atheih hangin, adang tampi te in, zusa anzong ging nangawn sikha ci in, lau in taithei veve hi. Guitar tumin la ihsaksak hangin, timing man le man lo theituan lo in, nuam ihsak mahmah hunzong omthei hi. Banghanghiam cihleh timing aman koidan hiam cih ihbil in nathei lo a, ihkhut in nasai thei tuanlo hi. Ahizongin, timing manman tawh lasa den mikhat in, timing manlo lasa te tawh nuamtak in lasa khawmthei nawnlo hi. Sinbu in khuazing nuamsa in, nuamtak in alensuk alentoh zenzen\nhangin, sunkhuakvak ciangin, tanggam lozahdongin cipkhikhe in omhi. Ihtatna kuam ihthei a, eima tualkaihna mun leh thu te ah ih innteek thei hi.\nEi tawh kituak in, mi ihmu a, ihmuh minu mipa tawh kituak in ihmuh ding haksa ihsa mahmah hi. Banghanghiam cih leh, eimit tawh mi i en a, mi mittawh ei ihki enthei kei hi. Tua ahih manin, mi khattungah asia apha ihmuh na in, ei mamit hi a, ama mit hilo ahih manin, ei utbangin mu in, ei utbangin ahoih apha ihkhen hi. Midangte mit ihkawmthei kei a, abilzong ihzangkhawm thei tuankei hi. Mit muhna in, eisunga omzia kilangsak a, bilzakna in thutheihzia hong kilangsak hi. Ihzak thu siangtak leh hoihtak ihtel nadingin, tuatawh kizom thu tampi zakbeh ding kisam hi. Banghanghiam cih leh thu in mongnei a, tengzong nanei ahih man ahihi. Thu mong amuthei te in, thu guiletzia siam uha, adawn ateng khensiam in, atom asau ding bawlsiam, zeksiam uhhi. Thu mong muthei lo te in ahih leh, thulaisat in, a utut napan lennuam ahih manin, cikmah in, thubulcing thei kha lo hi. Thankik atuanna tawh kizui in amel kikhel ci-in, ihsim mawhphial khading hi. Ei le ei hoihtak leh siangtak a akimu thei lo, ei mihing te ihih leh, tuanna ihneih hetloh hangin, ihmel kikkhel zia manlang mahmah zawlai thei hi. Ihhoihna nangawn hongtheih pihding, hoih asa ding midang a om kei leh, bangzahin nikhoih puanhoih silhin, bangzahin ih kizem zongin, bangmah kimanna a omkei hi. Mi dang aomman in ihhoihna kilang thei pan hi. Banghanghiam cih leh ihhoihna athei pen ei ihhi kei a midangte (the other) ahi zaw hi. Ihsunga ombangin ihmit in muthei pan ahih manin, mi hoihna musemsem leng, eizong ahoihsemsem kihi in, mi hoihna zaza leng, eizong ahoihsemsem ding ihihi.\nPrevious: ZIV Laisiangtho ki hawmkhia tading\nNext: CCF (Hakha) Biakinn thak honna kinei ta ding (16.11.2014)


url: =Najib innsungpan sum akimanteng kisimkhinta, RM114 Million pha :: ZOMI DAILY\nposted on 26 May 2018 at 2:06 pm Lomkholna: Malaysia, News, Sawltak, World\nAbeisa in Malaysia gamsung ah Prime Minister asemlui Najib Razak ii omna innte tawh akizom muntuamtuam panin sumlom bekbek ip 35 Bags kimankhia hi. Tuasum tepen tamlua mahmah in, avekin akisimsim ciangin RM114 Million (US$29 Million) pha cih CNA pan kiza hi.\nMalaysia’s Commercial Crime Investigation Department (CCID) ah makaipi asemlaitak ahi Amar Singh inzong hihvaitawh kisai in zanni Friday ni in genkhiatna neihi.\nSum tuazah banah suangmanpha leh vanmanpha tuamtuam ahi Jwellery leh Watches cihtezong ip 37 Bags tak kimanhi ci’n News Conference ah genkhia hi. Tua vanmanpha tepen asum amanzahding kituatthei nailo hi.\nCCID makaipipa Amar Singh in agenbehna ah tua sumtepen leitung summanpha tuamtuam Currencies nam 26 hi a, abeisa May 18 ni in Anti-money Laundering Law tawh kizui in akimankhia cihi. Sum akimankhia lakah atamzaw pen Singapore Dollar leh Malaysian Ringgit ahihi.\nKuala Lumpur khuapisung Pavilion Residences aom Najib Razak tawh akizomkha Apartment mun 3 takah abeisa May 18 ni in Police te’n buluhna nei uh a, tuapan in Jewellery, Designer Handbags, Shoes, Watches, Cash cihbang vanmanpha leh sum avekin akigawm in ip 284 Boxes tak matkhiatsak uhhi.\nTua Apartment tepen Najib ii atapa leh atanu te omna kici a, adang khatzaw penah kuamah omlo cihi.\nSumlom akimankhia tepen sumsim asiam mahmah Bank Officers 22 takin May 21 panin May 23 sungteng simngekngek uh cihi. Sumsim nadingin Money Counting Machine 11 tak zang uhhi. Tua Bank Officer tepen Bank Negar Malaysia (Central Bank) panin Bank Officer 21 leh Bank Islam Malaysia panin Bank Officer khat, akigawm in mi 22 takin ni 3 sungbang sum asim ngekngek uh ahihi.\nSumkhempeuh avekin akisim khitciangin Bank Negara Malaysia ah kipuaksuak hi. Amanpha mahmah Brand minthang Bags tepen hermes Brand vivepian hileh kilawm hi. Tua akiman Bags te Photo kizaihding a, Paris aom company te kikhak in, sitciansakna kineiding hi ci’n CCID makaipipa in genbeh hi. Sawltak #zomidaily\nPrevious: ZAM Thupuak :: 27 May 18 (Kachin Galtai te huhna)\nNext: Mangpha khakna: Australia, Queensland ah hongnusia Rev. Neng Do Lian (Lingthuk)


url: =Lamdang Aksi Pi ~ Khambawi :: ZOMI DAILY\nposted on 1 December 2016 at 7:00 am Lomkholna: Article, Biakna\nKawlpi, St.Mary biakinn (RCM) pi ee (A) laimal abang zeuzau dawn ah, aksipi a san khat, December kha a tun sial in ki suang in, tua in ih Topa Zeisu ong suah in aksi pi khat taang ahih lam ong phawk sak pha mahmah hi. Biakinn pawl khat ah bel a neu kaukau khawng ki suang in, pawl khat in suang se lo hi. LaiSiangtho ih et teh Zeisu ong suah na thu leh aksi thu ki mu takpi in, zong a ki khen thei lo phial ahi hi. Zeisu mahmah zong ” ZingSol Aksi” ahi hi. Mang 2:28, 22:16.\nPiancil 1:14 (NKJV)” . . . let them be for signs and seasons, . . .” ci ahih manin, van aom khuavak (ni,aksi ) te pen na lamdang apian ding teh ong hilh thei zelzel mah ahi uh hi. Ni suum leh, “U lian khat peuh si hi’n cei,” ci in, eimi ten’ ih gen thei hi. Astrology pilna cih zong a om na hi hi. Zeisu ong pian dingin zong aksi pi khat a tang mah ahiam?\nGumPa ong pai nang tawh kisai in Aksi tawh agen masak pen na Gamlakvakna 24:17 om a, “… Jacob sung pan aksi khat hong suakkhia ding a, Israel sung pan kumpi ciangkhut khat hong piang ding hi; . . .” ci hi. Hih Lai Siantho mun pen muhna nam nih om in, pawl khat in Zeisu hi ding hi ci in, pawl khat in bel David kumpi pa bek acih na dingin um uh hi. ( 2 Sam 7:12 ). Bangbang ahi zongin, sentence masa leh, sentence zom pen, a gen uh thu khat bek ahi a, Aksi thu agen uh sangin, a piang ding alian kumpi thu agen uh ahi zaw ngel hi. BC 4 kiim a vanah aksi khat ong taang ding aci hi lo zaw hi.\nAksi lam mipil Capala in 1603 Dec 17 ni in planet Jupiter leh planet Saturn te ki naih ahih na; 1604 Sep teh planet Mars in zong naih beh ahih manin a thum un tang khawm hilhel uh ahih lam veel hi. Tua khit teh, a leh kan kik ciangin, AUC (Ab Urbe Condita) 749 (BC 7) pawlin Jupiter leh Saturn ki naih ahih na, phalbi bei kuan, khaal tun ciil pawl AUC 750 (BC 6) in zong Mars in kop phei hi ci-in gelh hi. (Hih thu pen thu muanhuai khat ahih lam 1976 Dec 27 ni a ki suaksak TIME magazine laimai 21 ah ki mu thei hi.) Hih thupen Sen aksi lam siam te’n zong thukim uh hi. Tua manin BC 6 kiimpawl in aksi (planet) thum kizom in tang cih thu mipil ten mukhia uh hi.\nZeisu suah hun pen, BC 4 in kiciam teh zaw hi. LaiSiangtho sung ah a suah kum ki ciaptehna thu om lo in, a tuikiphum tawh ki leh tuat kik zaw hi. Luka 3:1 ah, “Kaisar kumpipa Tiberias a maan zawh kum sawm leh kum nga ciangin, …” ci a, tua in Zeisu tui kiphum kum AD 27 ahih lam ong hilh hi. BC leh AD a ki khen teh kum 0 cih om sak lo ahih man un, BC 4 pan AD 27 ciang pen kum 30 pha hi. Luka 3:23 “Zeisu in thuhilh a kipat ciangin kum sawmthum bang a pha hi.” ci hi. Tua ahih man in van-a aksi taan hun tawh Zeisu suah hun pen, kum 2 bang ahih kei leh kum 1 piikpeek ki hal hi. Tua manin, aksi lam siam mipil ten Zeisu suah laitak kum pawl in aksi lam dang na mu lo uh ki ci thei hi.\nTua ahih leh, Mate 2:2 a, “Ni suahna gam lam pan ama aksi ka mu zo uh hi. A bia dingin ah ka hong pai uh hi,” a cih pen bang ahiam? Aksi mah hiam? Ahih keh bang hiam? Aksi bangin a tang khat bel mu uh ahih lam agen thu te tawh ki theithei hi. Ahih hang, tua sangin a lamdang zaw lamlak aksi khat bel mu ngel uh hi. Tua pen zui suak uh hi leh Jerusalem a tun dihdih nang uh zong om lo hi. Amau lamet dan bel, khua sung ah tua thu bebek ki gen ziahziah ding a sa uh hi. Lamet nabang lo in, na ki thei kha lo hi. Aksi lam siam mi Jerusalem ah om lo maw? Om gige mu lo kha uh maw? Gen thei lo hi hang. Ih gen theih pen kua mah in na thei lo uh ahih manin lamdang kisa, cih thu hi. Kumpi inn hong tun uh teh LaiSiangtho siam te’ huhna tawh Bethlehem ah suak ding ahih lam hong thei uh hi. Tua pan a pusuah kik uh teh khuamui philhphelh ta a, vantung a et kik uh leh amuh ngei zel aksi mu kik uh hi. Lungdam mahmah sa in, tua aksi nung lunghiang lo in zui kik ta uh hi. Tua aksi pen ki khiin hi. Lam lak hi. A LaiSiangtho sim en hang, Mate 2:9,10 ah, “ Ni suahna gam lam pan a kimusa aksi in amau mai-ah pai a, naupang’ omna tung a tun’ ciangin a khawl hi. Mi pilte in tua aksi a muh uh ciangin nuam mahmah uh a, inn sungah a lut uh leh, naupang leh anu Mari a muh ciangin a bia uh hi.”\nHih LaiSiangtho limtak in sim kik le hang, aksi taktak khat ahih loh lam ki theithei hi. Aksi taktak hi leh, Zeisu suahna mun a tung a tun ciang cih pen, vandawn taktak a aksi in tua bangin a tuam in lak zo lo ding hi. Ka neulai in aksi ahih keh khapi ka et teh kei tal tawh a kitang pen in ka mu hi. Pai in, taai in, mawtaw tung tuan kawm sa in en ta leng ka ki hal tantan mah na gamla den hi. Hih pen aksi ngeina te hi. Hih aksi in lampi lak thei mawk cih pen lamdang hi. A lamdan zawkna khat ah, tua mipil teng bek in a muh uh ahi hi. Van a tang taktak aksi ngeina lamdang khat hi leh a khua kiim a om mi ten zong muh pih tham ding uh hi. Zangkong a tang Khapi lah hi lo a, khuaphemei ki nei nai lo ding ahih teh mu kim hamtang ding uh hi.\nSolomon’ lungpilna thu ngai dingin leimong panin ahong pai khanglam gam kumpinu thu ih thei hi. Luka 11:31. A suak naungek in Solomon sang alian zaw Zeisu hi lo ahiam? Jerusalem kiim pan a thei khate bel, tuu cing te bek peuh hi liikliak veh aw. Tua tuu cing te leh mipil te a lamlak om gige hi.\nLuka 2:8-15, “ … Tua khit ciangin vantungmi tawh vantung galkap tampite in thakhatin hong kikhawm uh a, Van asang belna-ah Pasian minthang ta hen. Leitung adeih mite tungah nopna om ta hen, ci-in Pasian aphat uh hi…” Hih vantungmi lom te in tuu cing te lamlak hi. “ Tu ni in David’ khua-ah Topa Khris ahi hong Gumpa in note adingin a suak zo hi. Note in, Bang limin thei ding ka hih uh hiam? Na cih uh leh naungeek puanin kitun a, bawng an nekna kuang sungah kisialin a om na mu ding uh hi,” a ci hi, ci-in hilh hi.\nTua ahih man in, mipil te in amuh uh, amau lam alak, Naungeek ki sial na phual dong akha, a taang aksi in, van tung a om aksi takpi hi lo zaw in, tuu cing te lamalak vantung galkap lompi pen mah na hi gige hi.\n“ Tua in aki khiin lo aksi khat ahih loh mah bangin, palanet khat peuh zong hi lo hi. A lamdan na in nakpi in a lunglut nang uh tawsawn hi. Tua aksi in ataang siasua vantungmite a lom om, agamla pan aki gal muh ahi uh hi.” DA p.61 (Kawllai)\nChristmas a tun sial in, singkung eng zum, letsong, bell, muutpuak, Santa Claus, vuuk, leh meite dialdial cih te aki gen kim loh hang, “Aksi” thu bel gen loh a phamawh khat ahih man in, tua aksi pen, vantungmi lom hi ci-in kong thei sak nuam hi.\nPrevious: Russia in Syria ah dongtuakte huhna dingin vanleng sawl ~ TK Lian\nNext: Kawlgam lasiam minthang Lay Phyu in lathak hawmkhia ding ~ ZD\nHaleluiyah Chorus leh Zomi te ~ Pau Za Mung


url: =Iraq galkap te’n Mosul leitawlam kilazo tahi ci ~ Thang Khan Lian :: ZOMI DAILY\nposted on 16 November 2016 at 7:19 am UTC+9:30 Lomkholna: News, Thangkhanlian, World\nNov. 15, 2016: Iraqi Federal Police ten ISte khuat sung panin Mosul khuapi sunga leitaw veng bup lam teng la kik zo ta uh hi ci-in Iraqi Federal Policete’ director of operations Fares Radi in tu ni-in pulak hi.\nMosul khuapi lak kikna dingin Oct.17 in Iraqi Joint Operations Command kici galkap tampi kipawl in, “Liberation of Mosul” kici na pan uh a, Mosul khuapi leitaw veng bup sung lak kikna dingin Ferderal Police ten ni nih nasia takin galdo uh a, Mosul khuapi laizang lam a kilut zawh hun ding pen gen theih nai loh a, ISte panmun hoih leh khauh dandan in kingah ding hi ci-in Fares Radi in gen beh hi.\nFares Radi in Mosul dona a kipat cil a kipanin Mosul leitaw lamah ISte guallel den uh a, tu-in Mosul khuapi laizang sungah lut theihna ding leh mainawt theihna dingin Joint Operations Commandte thupiakna kingak hi ci-in gen hi.\nIS ten Mosul khuapi pen 2014 in a lak uh hi a, Iraq Prime Minister Haider Abadi in October 17 in Mosul lak kikna ding ” Liberation of Mosul” kici tawh galkap tuamtuam kipawlkhawm Iraqi Joint Operations Command kici sungah Iraqi army, Kurdish militias leh Sunni Arab tribesmen kipawl in Mosul khuapi leilu lam, nisuahna lam leh leitaw lam panin nawk uh hi ci-in pulak khia hi. -Sputnik/ Thang Khan Lian\nPrevious: Vondeih Kep Ding – 76 (Dimno’ Pa)\nNext: Malaysia Hypermarket tungpan Plaster kiasuk in mawtaw dengkha ~ ZD


url: =Biography of Tg. Vungh Za Pau :: ZOMI DAILY\nposted on 22 October 2009 at 12:15 pm Lomkholna: Article, Biography\nTg. Vungh Za Pau pen 1967 June 10 ni in Tedim khua ah suak a, Siapi Ngen Za Dal(T.E.O, Retd.) leh Nu Dim Khan Niang te tapa nihna a hi hi. 1985 kum in B.E.H.S Matupi pan tan 10 zo hi. A neu lai pek in zong Sia, Siamahte in a mi mahmah khat leh nidang ciang Makai cingtak khat suak dinga, a lamet khat uh a hi hi. 1986 kum in Pakokku College ah History major tawh First Year kah hi. Tua kum mah in Zomibup sangnaupang kipawlna ah makai khat in ding hi. 1987 kum in Yangon University ah Second year kah in tua kum mah in Zomi Siamsin kipawlna, Chin literature & Culture Committtee ah kihel hi. 1988 Pro-democracy bawina hong tun tak ciangin Student Union ah kihel hi.\n1988 October 18, ni in Zomi National Congress a kiphuan na ah kihel a, ZNC in 1990 election ah gualzawhna ngah nadingin khuano khuata teng ah kipan khuapi sung dong ah Organizer khat in vak a, na sem hi. 1989 kum in ZNC pan Zolentaang thu kizakna kihawmkhia a, tualai ah Editor sem in Zomite sungah lai hawmkhiatna tawh na hong semkhia hi.\nHih laihawmna tungtangin ei Zomite sungah khanlawhna tampi hong piang sak hi. 1991-92 kum in University third year hong zom a, Zomi Siamsin Kipawlna ah thusapi(Secretary) hong sem hi. 1993 kum April kha sungin Zomite sungah MOMNO thu thak kizakna hong hawmkhia a, minam khanlawhna tampi hong piang sak in tudong ciang tua MOMNO news pen ei Zomite news pi khat in hong ding suak zo hi. 1994 sang a man ciangin South Korea pai in 1997 kum in hong ciah kik hi.\n1998 kum sungin ZNC President, Pu Chin Sian Thang tawh khut hong kilen a, ZNC ah General Secretary hong sem hi.\n1998 September kha 16 ni in Mualtungmi makai teng leh Daw Aung San Suukyi makaih NLD tawh nasep khop theih nadingin Committee Representing People’s Parliament(CRPP) phutkhiatna ah ZNC makai khat in kihel a, Daw Suukyi leh mualtungmi makaite tawh gam ading sem khawm uh hi. 1999 sungin Pu Chin Sian Thang Kumpi thu kan ten hong mat tak ciangin ZNC I nasepna teng hong lento a, na hong sem in Daw Suu Kyi ii muan mahmah makaipi khat hong suak hi.\n1999 July kha 7 ni in E.U palaite(Delegates) tawh kimuhna, thu kikupna ah ZNC taangin va kihel thei hi. UN envoy tawh zong mualtungmi makaite tawh vakimu a, gam leh minam ading thu tampi kikum thei uh hi.\nUniversity a kah lai a kipan gam leh minam ading nasia takin kipiakhia aa, na a sep manin annek man lo, ih mut ciim ngeilo a hih manin gilpi natna hong nei hi. 2000 kum July kha sungin a naseppih CRPP secretary leh Rakhine Democracy Party Secretary Pu Aye Tha Aung Kawlgalkap thukante hong mat ciangin a mah zong MIS(thukan)ten mat dingin zong uh hi. A inn ah Military Intelligent ten thum vei va man uh a, man kha lo in a lawmte inn ah busuak hi.\n2000 December kha ciangin a gilpi nakna hong nasia kik a, Sanpiah Zato lum hi. 2001 May kha ciangin a gilpi nakna operation kibawl a, Doctor ten a zawh nawn loh ciang June kha sungin Bahosi Zato hong puak uh hi. 2001 June 23 nitak nai 9:00 in I minam leh a innkuanpihte hong nusia hi\nHong nutsiat ciangin a innkuanpihte- A Pa Siapi Ngen Za Dal(T.E.O), A Nu Nu Dim Khan Niang, A Upa Dr. Vungh Khen Sing(MBBS), Shan State, a Naute Siamah Niiang Khan Cing(B.A Nursing, B.A, Geog.), Yangon, Tg. Tawng Cin Khai (B.Sc, Zoo), M.Sc Information System, USA, Tg. Thang Suan Mang(B.E, Civil), Foreign Dept., ZRO/ZRA(India), Tg. Dong Khan Khup, A.G.T.I,(Third Year Electrical Engineering), U.S.A, Tg. Thomas On Sian Mung, B.Sc (Physics), Former MOMNO general Secretary & Chief Editor, (Second Year Computer Engineering), USA, Lia Ciin Ngaih Lun, B.A (Economic, Yangon), First Year Accounting, USA, Tg. Pau Sian Lian, Final Year M.B.B.S, Medical College(MC), Yangon, Lia Cing Sian Hau, B.Sc Computer Science, Yangon, Tg. Pau Khan Suan, 10th Standard te hong nusia hi.\n– Zomi Momno Association File\n– Vungh Za Pau’s Family\nPrevious: Amazing Grace – John Newton\nNext: Biography of Dr. Ni Khuai


url: =Nungkik ding maw, mailamnawt ding? ~ Dr. L. Lam Khan Piang :: ZOMI DAILY\nposted on 19 December 2014 at 7:55 am Lomkholna: Article, Lamkhanpiang, Politics\nZogam Kawl kumpi ukhna sung a om Zomite in census vai tawh kisai-in nung diakin khenzak-a-vaihawm khumna (divide & Rule) policy i tungah hong kizat manin buaina leh kitelsiamlohna dong hong tun hi. Hih bang pen a deih huai lo ahih hangin, pelh thei zong hi lo hi. Ba’mcihleh ei tungah hong ukh nuamte vaisai hi mawk ahih manin, i hih thei tawm mahmah hi. Ahih hangin, khangmasa te khutma zuunin puahkhawm peuh leng gualzawhna ei a hong hi ding hi. Hi tawh kisai ka ngaihsutna a tomin hong luikhia nuam ing, ngaihsutna kibang lo zong om thei hi, tua ahih manin a phatuamzaw ding ngaihsutna tawh ngaihsutna kibanglo te kikum ding hi hang.\nMinam min: tualsuak leh tualsuaklo\nBritish ten India leh Kawlgam a lakkhit uh ciangin Zogam hong simh in tawlpi khat mah hong ukhkhum uh hi. Tua hun sungin, Zogam leh a sunga om mite tangthu, ciindan & tawndan, ngeina, adg., gelhin ciamteh uh hi. Mite khuakhat-leh khuakhat hiam behkhat-leh-behkhat cih bangin a bawngbawng in ki-om a, min tuamtuam tawh kisam in, khua pau tuamtuam khong tawh kiciamteh in zogam i luahna thu na limh gelh mahmah uh hi. Hih bangin minno tuamtuam tawh hong na ciamteh uh ahih manin tu dong koi min dik pen hiam ci-in kinial bawl den kha diildeel hi hang. Hih British te hunlai a, hong ciamtehna uh minte pen in i vekpi un hong huam zolo ahih manin minam min tawh kisai-in buaina kineih lawh hi. Min khat bek tawh hong na ciamteh bang hi leh bel buaihuai het lo kha ding hi um ing. Suah lam pan Kawlte tenna hong tawnin, Zogam simh ding a hong kuante in, Kawlte hong ciaptehna ‘Chin’ cih min tawh hong ciamteh pah ziau uh a, tua pen tu dong mah a zang nuam mahmah lai pawl om, a deih nawn hetlo pawl zong om in ki-el-kitotna hong piangsak lel dih hi. Hih dan mahin, tumlam pan a diakin Bengal leh Assam gam tawn a hong simhte in Bengali te hong ciaptehna ‘Kuki’ min tawh hong ciamteh leuleu uh a, minam min nih nei hong suah uh hi. Hih bang teng hangin a buai huai pi khat, minam min tawh kisai-in a tuak kha kihi khong hi.\nMinam min tawh kisai-ah hi bang dinmunah ki-om ahih manin, minam min a huapkim zo ding ngaihsutna tawh, ei-leh-ei i kisapna/kiciamtehna, i minam min bang hi hiam ci-in hong kisut ciangin ‘Zo’ cih pen mah a kuapeuh in kisang tek khat hong suak hi. Ahih hangin identity politics ah i hong lut ciangin, thudik na ngawn kitel zo nawn lo hong suak hi. British te hunlai a, laigelh tuamtuam te i et kik ciangin ‘Zo’ pen ei-leh-ei i kisapna mah hi-in, a laigelhte pan un kimu thei hi. Abraham Grierson (1904:1) in linguistic survey India leh Kawlgam bub a bawln a report ah hih bangin na gelh hi, “ Chin i cih min pen amau-leh-amau kiciaptehna in zang lo uh hi, tua sangin Zo, Yo, Sho, leh adg., in kiciamteh zaw uh hi” na ci hi. Tua mah bangin, Captain F.M. Rundall (1891:20) in zong, “Chin cih koilai pan hong kipan hiam cih bel cian kei veng in, ka upmawh thu in gen leng Kawlte kiang pan hi-in ngaihsun ing, Chin ten Chin cih kammal theilo in, amau-leh-amau pen Zo ci-in kisam uh hi, khat sangin tamzaw pen Zote na ci uh hi” ci-in lai nagelh hi.\nTua ahih leh Zo pen bang cihna hi a, ei-leh-ei kiciaptehna in kizang dihdih hiam? cih dontna hong piang hi. Laigelhmi pawlkhatte in na sut uh ciangin ngaihsutna tuamtuam hong piang khia hi. Kimkhatte in Zo pen mipa khat min hi a, a suan-leh-khak te pen Zosuante ki hi pah hi, na ci uh hi. Hih pen tualai-in a sangthei mahmah pawl bang om hi. Ahih hangin lai neilo minam a dingin khang tampi khanggui kiciamteh zo ding mah hiam? Cih dotna om thei hi. Identity tawh kisai thusutsiate in bel, a dik ahi kei phial zong in amite in dik hi-man hi a ci-in a sankim nak uh leh pen, adik in kingaihsun hi mai hi. Kimkhatte leuleu in bel, i luah gam pen ‘Zo lua’ ahih manin Zogam kici a, a sunga bual mite pen Zo mite hi pah hi. Hi ngaihsutdan nihte kibang lo a, ahih hangin adiklohna zong kigen thei tuanlo khat hong suak hi. Hih bang teng banah, i nuntazia, pupa ngeina leh tawndan, pau-leh-ham, thu-leh-la, azu-ava, huangvulh-leh vulhloh ganta, khua-leh–tui, van-leh-lei, huih-leh-guah, adgte., i et ciangin ‘Zo’ cih pen a kizatna na tam mahmah hi. Zo-phualva, Zo-vakhu, Zo-lengthe, adg., tampi mah muh leh zak thei ding om zihziah hi. J.H. Cope (1932, March: 2) in zong hi bangin na gelh hi, “Kawl mihing-te in Zoju a duh mah mah uh hi”. Zozu i cih ciangin tanglai pan a, i pupa khutsuak ngiat hi a, tua pen a bawl minamte mah in deihbawl in minam min teek mah tawh na mekbelh uh hi ding hi. Zo ngeina ah, Zu pen a manphatzia pen gen sau kei leng zong tu dong mah a symbol in kizui lai ahih manin thei tek ding hi hang, gentehna zuthawl pia, zulup, pu zukhawlh, adg. I khua-leh-tui min te mah uh zong Zotung, Zophei, Zokhua, Zopimun, Zomun, Zotlang, Zolui, Zosiktui, adg, tua leh paakmin Zozaam cih bang dan tampi kimu thei kawikawi hi.\nZoham, Zopau, leh Zolai\nMinam khanlawhna (nationalism) hong tun cil lai-in, Zo leh Zomi cih bangah buaina hong hi dingin khangmasate kuaman ngaihsun dingin ka um kei hi. Hih thu pen ka thusuutna pan ka muhdan in hong luikhia ding hing. Nidanglai, British te hong tunma-in pen kumpi kivaipuakzia, dan tawh kivaihawmna, state (thukham/dan tawh kivaihawm gamkhat), government, adg., cih te pen ei gamah kizanglo leh kithei kha nailo hi. Minam picing khat a om ding zong ngaihsutna om lo a, hausa a hathat in siah kai-in, mite ukh uh hi. Kiim-leh-paam ah zong tua bang ngen mah ahih manin, minam sangin hausa te tungah cihtakna (loyalty) kisuahin, amau a dingin gal kido hi bek hi.\nBritish te hong tunma deuh in Zogam ah bang thupiang hiam cih sut leng tu a i buaina uh tampi kitel dingin lamen ing. Tua hun lai-in, mi teng pen Zo ci-in ei-leh-ei kiciamteh hi hang, tua ahih manin Captain F.M.Rudall in a laibu Siyin (Sihzang) dialect, sungah Chin kici loin ‘Zo’ i kicihzawkna thu gelh hi. Tedim leh Tongzang leh a kiim ah tengte pen Zo mah kici ngiatte uh a, tua tuabanah tenna mun minpua-in Teizang, Saizang, Sihzang, Vangteh, adg., ci-in zong kikhenna namkhat om sawn lai hi. Hih minte pen munmin panin paumin hong suaka, minam min tawh kitelkhial thei ding zahin hong om hi.\nSukte hong khan ma in pen Zo tawh kuapeuh na kiciamteh in, tua sungah khuamin-paumin hong suakte tawh a bawngbawng a kikhennadan khat zong na om hi. Tua ahih manin Zo cih pen na kitawisang nuam tek a, 1943 kum bang Zo Education Board na phuan thei uh hi. Kamhau Sukte hong khan tunglai-in Tedim, Tonzang, leh akiim a khuate ah Manlun leh Mantuang te hausa innpi na hi uh hi, tualai in bel tulai a Zo ham (Zou, Lamka lamte gelhdan) a kici pha diak pen bang bel kilim zat mahmah hi ding hi. Ba’mcihleh lapau, pau-upa, leh tangthu te pen Zo ham ngen tawh na gen se uh hi. En kikkik leng ni dang in Teizang pau zong Zo pau lak pan na lui mahmah kha ding hi. I Zolate pen Teizang kammal na tam mahmah hi, getn., in “Lamsai tawng e, ngual aw e, i sai thei liailiai na maw”. Tulai khangthak ten ‘ngual’ pen ‘gual’ in khengziau, ahih hang ‘tawng’ pen khensawm leng zong kilawm nawn lo se hi. Tua hi a, ukhpi hong kikhen dungzui-in pautang bang zong kikheng thei, ahih kei leh a thak na ngawn piang thei hi. Sanggam Luseite lakah duhlian pen Sailo Ukhpi in pautang ding a na zang ahih manin phattuam pih uh hi. Laisiangtho hong kileh sawnsawn ciangin pau picing pen hong suak pah hi.\nZolai ci a J.H. Cope in hong bawlsak pen Kamhau dialect pansan a kibawl hi a, ama ukhna gamsung a pautang a kizang pen hi pah hi. Hih pen zawhthawh bawlna tawh kibawl hi lo-in, bang pau tawh gelh ding ci-in thudot-kamkupna (consultation meeting) hong neih ciangin Kamhau dialect pansan in lai bawl ding cih thukimna nei uh hi. Tua pen Zolai hong kici hi. Hih bang democratic process zang a lai bawl cih pen leitung mun dangah kiza lo hi, i sanggam Luseite lakah zong om lo hi. Tua hunlai-in Kamhau dialect tawh Zo ham zong kilamdang nai hetlo hi, ahi hang consonant tawh kammal umtuah hong pat ciangin Zo ham tawh tawm hong kilamdang deuh bek hi lel hi. Gentehna khat en pak leng J.H.Cope in The Chin Hills News a bawl lai in a kammal zatte i et ciangin Zo ham ciil mahmah tampi kimuthei hi. Hih news pen a Zo min dingin, TEDIM KAM KI ZA NA LAI na ci hi. Kum sawm val bang lai bawlin hong puahphat khit ciangin, TEDIM THU KIZAKNA LAI ci-in kheng hi. Consonant zangin word (speech form) khen lamdangdan hong pan khia hi. Laigelhdan khantouh dungzui in kammal na ngawn hon kikheng danin muh theih hi.\nInnpite in Zo min na liahkhuh\nBritish te hong ukh ma in, Tedim, Tongzang leh a kiim-leh paam khuate ah Manlun & Mantuang innpite in na ukh uh hi. Hih bang hunlai takin Khanthuam leh a tapa Kamhau in Falam innpi bel hi, kum bangzah khit hiam ciangin Falam innpi panpihna tawh Mualbem khua la in, tua khittak teh Khanthuam in ukh pah hi. A sawt lo-in, Tedim khua a teng pawlkhatte in Kamhau hausa dingin cial hi, tua panin Kamhau in gamkek hong kipan hi. Hih pen Sukte dynasty cih theih ding zah in hong thupi hi. A sawtlo in Sukte innpi ukhna gam pen Falam leh Meitei gam kikal hong suak hi. Khanthuam te pata hong khan ciangin innpite (Manlun & Mantuang), nang zo lo-in Mal (North) lamah na kikhinto uh hi. Tua ahih manin, Manlun leh Mantuang beh pen Khaukual (Manipur) leh Tengnopal (Manipur) kiimah tu dong na tam mahmah uh hi. Kamhau hong khan ma-in, kuapeuh Zo in na kiciamteh hi. Carey & Tuck (1895: 140) in Chin Hills Gazetteer a hih bang in gelh hi, ‘Kamhow min in Zo tribal min hong liahkhuh hi’. Hi hangin Zo min pen Kamhau ukh hun sungin identity thupi pen hizo lo hi. Sukte dynasty in Zo ci a i kisapna pen hongliah khuh in, Kamhau mi cih ding kul-leh-kiphamawh hong suak hi. Lehman (1995: 70) in zong hih bangin gen hi, “Hakha ah Zo pen daipamte sapna in kizang hi”. Hih dan tawh kisai-in Carey & Tuck (1985:162) in hih bangin na gelh hi, “Yos (Zo) te pen Simhlam lam British Kumpi Ukhna gam pua lamah teng uh hi” ci hi. British Kumpi in Hakha innpite ukhna sung teng la khin ahih manin, a pualam a omte pen British kumpi in zong huamkha pah lo hi. Hih te pawl pen bang hangin Zo na kici uh hi ding hiam ci-in I sut ciangin, Haka dynasty ukhna nuai ah kihel khalo hi. Tua ahih manin, Zomi Baptist convention (ZBC) a kiphuat lai-in Zomi zatding nuam a sa lo khatin hih bangin gen hi, “Saya Hakha ah Zo pen a tuantual (tawta) phadiakte tungah ka zat uh hi” (Sing Khaw Khai, 1995: 70).\nTu ahih manin, Zo cih min pen ukhpite ukhna pualam a te sapna in kizang tangpi hi. Ba’mcihleh, ukhpite ukhna sung a om mite pen ukhpi te min tawh na kisam ziau uh hi. Hih bang hun pen British te hong tun madiak sawng teng hi se hi. Tomcikin gen ni ci leng, ukhpite (dynastic rule) in minam min ‘Zo’ cih pen liahkhuh in, a ukhna sung a om mite pen amau min (dynastic name) tawh amite kiciamteh zaw hi.\nMinam veina hong lian: Zo pan Zomi\nLeitung mite pen minamkhat-gamkhat (nation-state) danin na kikhen zihziah ta uh a, kumpite in dan tawh vaihawmna nei in, gammi hihna, minam hi na kician tak nei-in om uh ahih manin, minam kician khat hih ding kisam sakna hong piang hi. Hih modern hunah lutkhavat i hih manin, tangpi-tangta lungsim ngaihsutna ah zong minam (people) cih kammal pen thupi ngaihsutna hong lut hi. Hih modern huna kivaipuakna tawh kituak a ki-ukh i suah theihna ding in, i customary law (upadi) uh codify hong kiphamawh a, tua pen 1925 in kizo hi. Hih hunin people concept pen kiphawk panpan hih tuk hi, zong kizang nuam ta ahih manin, Zomi cih minam min danin Kamhau Upadi laibu sungah ‘kohmasak’ a gelhna ah Captain Pilot in na gelh hi. Capital letter zang dep in na gelh hi.\nTua ahih manin Chin cih na ding te ah zong Zomi cih bangin na kizang hi. Zomi pen English tawh letni ci leng ‘Zo people’ cihna hi a, political weight zong nei-in cultural identity bek hi nawn lo in, national leh political identity zong hong hi pah hi.\nKum 1960 leh cih khong lai-in sanggamte bangin, tulai kitheihmawh bawl phial leh uh zong, Zomi National Front (ZNF) na phuan khia uh hi. Ahih hangin hoih leh dik hi, a cih pen sang un, amau phattuampih zawk ding ngaihsutna in ‘Chin’ mah hong pi bawl kik leuleu uh hi.\nBangzahin “people” cih thumal in vang nei hiam i cihleh, kum 1989 a ILO Convention 169 kiselna tungtawn in kimu thei hi. Ni dangin ILO te in Indigenous “population” cih zang uh a, gam kumpi tuamtuam in haksatna om hetlo-in thukimna suaikai ziahziah hi. Ahi zongin “populations” cih pen “peoples” ah hong kilaih ciangin gamkumpite tampi–in suaikai nuam nawnlo uh hi. Ba’mcihleh, leitungbup thukhunpi khat, International Covenant on Civil and Political Rights (1966) in minam kician (peoples) te in “self-determination” (amau-leh-amau kivaipuakzia ding thukhensatna) right nei uh hi, na ci hi.\nTua ahih manin, khangmasate khutma pen zomlo-zuunlo in mailam kalsuan ding i sawm ciangin, ei lakah zong kitelkhialna hong piang bektham lo-in supna lianpi om hi. Tua0male hi a, nungkik lo-in mainawt ding hanciam ding hizaw hi. I khangthu a Zomi ci a i kilawh hun pen, national consciousness i lakah hong tun hun cihtheih hong suak hi. Tua ahih manin national leh political (ei deihna danin) identity neihna hong suak ahih manin, thupi mahmah hi. Zomi cih hong kizatma in hausa nuai leh ukhpite nuai khongah ki-om in, minam dan a vaisawm khop ding zong kingaihsun lo hi, zong kisamlo hi kha ding hi. Ahih hangin British colonial kumpi nuai-ah i om ciangin, leitung mite minam in na kikhen in, minamkhat-gamkhat cih bang pen a paidan khat ahih na hong kitheih ciangin minam kicain khat suah ding a kisawm hi pan hi. Bangzahta in ngeina-tawndan, beh-leh-phung, sisan na ngawn kibang leh zong minamkhat suah ding i sawm kei leh minam danin kuamah in hong san tuan lo ding a, zong kihi zo lo takpi ding hi. I kiim-i-kiang a, mite minam in hong kihuai in mailam kal hong suan khop uh ciangin ei zong tua bang mah a I om hong kisam hi. Tua ahih kei leh minam dang te ukhna nuai ah ki-om in, sal bangin suakta takin ki-innteng thei ngeilo ding hi.\nTua hi a, Zomi cih hong kizat ciangin minam picing hihna hong kilangin, bektham lo-in politics zong ihih theih zah manin sai-in, suahtakna dong tup-leh-ngim in kinei thei ta cih na zong hong hi pah hi. Ngaihsutna tuamtuam pan bang kimu thei hiam i cih leh Zo pen i cultural leh traditional (primordial) identity hi a, Zomi pen political leh national identity ahih na kimu thei hi.\nCarey, B.S. & H.N. Tuck, 1983, Chin Hills: A History of the People, Our Dealing with them, their Customs and Manners, and a Gazetteer of the Country, Delhi: Cultural Publishing House (First published in 1895).\nCope, J.H., Tedim Thu Ki Zak Na Lai (The Chin Hills News) Mat Kha (March) 1923 (A Monthly News Paper)\nCope, J.H., 1937, ‘Sukte Tang Thu’ (History of Sukte), in Tedim Thu Kizakna Lai, monthly News Letter (July Issue).\nGrierson, G. A., 1967, Linguistic Survey of India, Vol. III, Part-III, Delhi: Motilal Banarsidass (First published in 1904).\nKhai, Sing Khaw, 1995, Zo people and their culture: A historical, cultural study and critical analysis of Zo and its ethnic tribes, Khampu Hatzaw: Lamka, Manipur.\nLehman, F.K., 2009, ‘Ethnicity Theory, Linguistics and Chin Identity’, in K. Robin (ed.) Chin: history, culture and Identity, Delhi: dominant Pubs.\nRundall, F.M., 1891, Manual of the Siyin Dialect Spoken in the Northern Chin Hills, Rangoon.\nPrevious: Pa Pasian bawng ankuang sungah ~ Mang Khup\nNext: Na sih nung ciang? No more Second chance


url: =Zomi Khangthak Lasak leh laphuah siam ‘Lian @ Li Anh" i Mimal taangthu tomno leh dotna, dawnnate. - Laibu Saal\nHome > Zomi Musician > Zomi Khangthak Lasak leh laphuah siam ‘Lian @ Li Anh" i Mimal taangthu tomno leh dotna, dawnnate.\nZomi Khangthak Lasak leh laphuah siam ‘Lian @ Li Anh" i Mimal taangthu tomno leh dotna, dawnnate.\n Ngul Min Lian (Minpi)\nLian, Li Anh, Minmin, Lianpu (minneu)\nSuahni : 23rd February 1985\nNuu leh Pa min:\n Nuu min: Sian Kim Naulak\n Pa min: Lian Khan Suan Naulak\n Founder & Ex – Principal Golden Harvest School, Mizoram.\n It’s Complicated\n Hong na telsiam un maw, gen nuam mah aih hang genlo phot ding.haaaa!\nKhua lui : Lamka\n• Ka u : Pa.Thang Bawi Naulak ( Medical Interpreter – Bosco-UNCHR)\n• Ka nau : Tg.Pauno Naulak (Transcriber – NDTV)\n• Kan nau : Nu.Cingbawi SuanKhup (Choreographer)\nKhankhiatna Khua :\n• Aizawl leh Delhi.\nBiakna Pawlpi :\n Tuiphum pawl (Baptism)\n Sia Kam Hau Crusade pan.\n• Graduate (Madurai Kamraj University) (India)\n• St Paul Institute leh Blue Star Academy (Lamka, India)\n• Lasak leh La ngaih.\n• Music lam tawh kisai limlim.\nNasepna leh mapan na, kihelnasate : (Minam sung, Pawlpi sung, Kipawlna sung etc...)\n Minam sung, Pawlpi sung leh Kipawlna tuam tuam te ah sepna ahita zongin, piak khiatna tawh mapang zo nai kei ing, mapangnuam, kihel nuam lua aih hang i theihsa tek uh mah bangin kigen siatna leh kihazatna thu za koi koi kahih manin ka kihel kei zaw hi. Aih hang Minam sung, Pawlpi sung leh Kipawlna tuam tuam te ah hong kisawl nak peuh leh nial lo in hong kisawlna bang asem dingin man sa in om gige ing.\n Tulian in bel “Rockin’ 1000” (https://www.rockin1000.com/en/) nuai ah FullTime Musician/Vocal Performer dan sem ing, Hong kisapna khatpeuh ah lasa in Hotel/Cafe/Bar/Lounge/Private Party/Function te ah pai koi koi ing. Nasep leh Music kisai khawm theilo ahih manin nasep khol bawl phot mai ing. Tua lo hun paisa in BPO (CallCentre)\nah nasem ing, kum giat kiim ka sep zawh ciang GGS Infosolution Pvt Ltd ah Night Shift Manager za dong sem man ing.\n• Ka tup leh ka lunggulh lianpen ahih leh Gupna kician ngah a Vantung gam lut ding.\n• Tua lo leitung thu ah keima mimal Music sang (Production) leh Jam Box hong ding ka ngimna ahi hi.\n Late 118:8\n√ Mi i muan sangin Topa belh ding hoihzaw hi.\nMipilte kammal hoih leh nang i na kammal bulphuh :\n• No man is an island\n• Look Before You Jump\nZomi namte minam vai ah na muhna leh nadeihsakna :\n Tu ciang ciang kei muhna panin Pasian hong Itna leh hong na makaihna hangin i minam Zomi te ki khangto mah mah ta hi, sim le mal, suah le tum I omna tek uah mihau, mipil, misiam zong kitam ta, mai lam hun ah tuhun sang zong hong tam sem lai ding hi.\nAih hang i milip tamzaw te in i ngeina hoih lo, ciindan hoih lote tawpsan zolo hi hang, tua hang mahin tu dong Zomi te ma kibung khawm theilo hi. Mihau, mipil, misiam bangzah hiam i om teei uh hang, a milip tamzaw te pen ki hai lai lua ahih manin minam dangte kipha in, kikheng zo nailo hi. Tua in bang hang hiam icih leh a pil lah hi khat lo, a ki khuata pilsak kitam, makai zah deihna hang tawh pawlpi thak peuh phuan nuam. I minam sungah “Sak leh Khang” ci a iki khen lai siah, tua lo in pawlpi kici a tam lai siah ki deidan na bei ngeilo ding a, zong ma ki bung khawm thei ngeilo ding hi.\nLeitungbup minam vai khatpeuh a kisai ciang “Sak leh Khang” ki ci ci nawn kei ni, makaih za te ci ci zaw nawn kei ni, tavuan hong kiguan/kiseh khak kei leh zong lungdam dan a siam ding, a kiniam khiat thei ding, ma a bung khawm thei siau siau dingin a nungta Vanglian Pasian in i milip lungsim sungah thu hong gen henla, khat tek tung thupha hong pia ta hen, tua hihleh i minam hong cidam pan ding hi.\nNala Phuah zah :\n Avek pi gawmin dawng 19.\nNala sak zah :\n Keila hileh mi la hitaleh kasak tampian in ah gen thei kei mai ing.\nLa album na bawl zah :\n Album lian bel bawl zo nailo, hanciam laitak (Sponsored ding zong).\n Recording dan bel dawng 4 hi. Ei Zola 2 leh mangla 2.\nShow leh Concert te ah nakihel zah :\n Competition dan Show ah khatvei, Concert/Function/Private Party dan bel ngavei tualeh Live Solo/Duo Show dan Hotel/Cafe ah bel 20 -25 kiim ding hive\nZomite Laphuah dan na muhna leh na deihsakna :\n I Zomi laphuak masa te lagelh te bel ala thu te mah mah uh zong hoih sa ngiat ing, lungsim ong khoih kha mah mah lathu zong tam hi, a ngaihsutna uleh a phuah dan mah mah uh zong tuhun a laphuak te in kipha zo deklo hi, tuhun khangno te i laphuah leh gelh dan nidang hun a te tawh kibang thei nawn vetlo in zong ki teh theinawn lo hi, lathu leh lakam kici zang sese nawn lo uh a tuahkhak dan dan gelhsuk bial bual uhi, tua manin kei zong ong ki gen zualpak leng Zola gelh ding haksa a sa mah mah khat kahih manin mangla vive a phuak hi zaw hi ing. Hi thei ding hileh Zola phuak in gelh nuam ngiat ihi leh lathu leh lakam mah mah zang thei leng hoih kasa hi, tualo in la i gelh ciang veinakhat neih mahmahna tawh gelh ding kisam hi, na la phuah athu hong zumpih in hong kosak nuam , hong nuihsan pawl omkhading hi aih hang phamawh savet kei in, a thupi penpen cileng laphuak tungah ka gennop mahmah thu pen i Zola lamal, lakam te zong thupi mahmah hi, tuasang a thupi zaw kan kasak khatin i la aw (Melody) mahmah hong hoih ding kisampen sa ing.\nZomite Lasak dan na muhna leh na deihsakna:\n Ei Zomi te pen lasiam lo kihi hetlo napi in khat i sak dan khatin ki copy gawp mangin tua hoih sa kei ing, Kawlte maw ahih keileh Mizote lasiam minthang thak khat peuh hong omleh tua i style copy pah cih bang danin kihih ngeingai in ka mu hi, mi khatpeuh i style copy nuam na hih vetleh ama late cover bawl lel inla asak dan linlian in sak sawm zawni, Enpakleng IC (Iron Cross) te siam sa tek ive maw ? aih hang ala te uleh a music te uh ken na ngai zel in mikang te la vive ahih lam cian in tel mah mah kahih man in Professional vai salo hi ing. Tualo siah bel i lasak siamte uh bel siam theilua mai uh sa ing, Mi i style iva copy ciangin eima puak khiat siamna hilo ahih manin, mi la, music nong copy loh dinguh hong deihsak ing. Na khat peuh ah ki gensiat na hipah pah ahihmanin mite in bang bang a gen zongin, gensiat, kona, demna nathuak uh hang nangma uukna asem nahih manin lungkiatna leh thaneem na dingin la zaw loin tha nong san na dinguh kong deihsak hi.\nZomite Music lam ah na muhna leh nadeihsakna :\n Tuma ka interview na ah ka genmah bangin ei Zomite pen Music tawh asuakkhia ngiatdan in mumai ing. Tuciang ciang gen dingin in bel Music lam ah khangtoh lam a kinawt hi ci ing, I Musician te mah mah uh zong siam cip uh. I Musicte uh zong ei neihsa, i omna gam a level tawh kituakin hoih thei mah mah lel sa ing. Enpakleng Zolia, Zotaang atam zaw Pro Musician ahih loh uh hang eima a ding khawm ciatin guitar/music ki tum thei tek hi. Tua manin Pasian in Zomi leh Music atonkhawm, kizui totoding ahongsiam hinteh aci kahi hi. Bektham lo in tunai G-Force ate hita leh Idol ate, i khangno lasiam leh tumging tum siam aki selsim tampi na om mawk hi, amau te in hong theihpih loh uh hang a sim in na lungdam pih mahmah ing, tua ci zaw deuh leh cih ding om kei in ah ka deihsak mah mah thu in Musician khat ihih buang leh eima idea own composition music khat lim lim nong neih theih ding uh thupi sa ing, Tualo in a thapiading Zomi milip aneu, alian in i mawhpuak na uh tello hi hang, tha kipia nuamlo ihhiam? cihpen kei leh kei kakidot ngei thu ahi hi. Tuaban ah i theihsa bangin ei Zomi tebel khatsiamna (Talent) khat neita leh siam ei, hoih hi cihsangpeuh gensiatlam ki hatzawpian theizel mawkin, tuapen khasiat huai banah hoihsa hetkei mawk ing. Zomi milip aneu, alian in thapiak siam keileng a omlai akisel sim khangno lasak uukna anei leh tumging tum thei leh uukna anei nu, maw anei pa hong kizang khia ngamlo ding ahih manin akua mapeuh nulepa ulenau thapiak siam ni cih Zomi Musician khempeuh sik leh tang in kong ngetna hipah hen. A tawpna dingin lasak siamte leh Music tum siamte tung bek hizaw lo in Zomi ten i kisap mah mah khat om a ka theih tua in Audio/Sound Engineering ahi hi. A hanciam zo ding i omleh hanciam dih ni ei guai.\nZomi Piltung tuang Madawkte lak pan etteh huai nasak diak teng leh etteh taak nasakna ahang : (Atawmpen mi3)\n1. Late Dr. Vum Son\n2. Late Dr. Cin Do Kham\n3. Late Rev. Khup Za Go\n Pilna lam hitaleh vai khatpeuh ah a minam a itna uh, a awlmawhna uleh a veina te uh hangin a vekpi mah un etteh huai kasa pah hi. Ka minam leh gam it ing ci in awng awng se takei leh uh zong a minam a veina uleh Zogam a itna uh kilang veve hi. Tua banah Zomi nam pen minam picing khat a hihna muhtheih ding a tangko ko te leh a kilangsak te zong amau te mah ahi hi uhi. Tuni in amaute eite tawh a hong nungta khawm nawn kei phial uh zong a minam a itna, a awlmawhna, a veina te uh ngaihsun, gelpha, phawk kik in eite mah hanciam in i sutzop dinguh i milip uh tavuan, mawhpuak na ahi hi. Amaute i kipiak khiatna leh a hanciam nate uh muk leh kam tawh gen zawh ding hilo a, amaute hang mah in Zomi te hiciang a khangto leh a ki tung zo bek ahi hi.Hi teng hangmah in etteh huai uh kasa hi.\nGamdang na zin nasa Gamte :\n Haaa… India leh Kawlgam simloh gampam sik kha nailo.\nMundang gamdang na painopna gam 3 :\nLeitung ah lasak siam nasak mi 3 :\n2. James Hethfield (Metallica)\n3. Joey Tempest (Europe)\nZomi sung ah lasak siam nasak mi 3 :\n2. Pauno (Lengtong)\n3. Mimin Baite (White Dove)\nZomi sung ah laphuak siam nasak mi3 :\n1. Pauno (Lengtong)\nZomi sung ah music siam nasak mi3 :\n1. Cinpi (Lazy Club)\n2. SK.Go Hau (Lengtong)\n3. Zen Lian\nZolai tawh aki bawl laibu na deih mahmah bu 3 te :\n2. Hauhna leh Khansauna Thu Guuk (Gelh – Sia. Do Khup)\n3. Zomi In Ka Suak Hi (Gelh – Late Rev. Khup Za Go)\nManglai lakpan laibu na deih penpen 3te :\n2. Zo History ( Gelh – Late Dr. Vum Son)\n3. Redeeming Love (Gelh – Francine Rivers)\n Laisim i manphatna tampi tak om hi, LST Paunak sungah As You Sow So Shall You Reap cih a om bangin na mailam nuntakna anop theihna ding nang i khut sungah om hi, Laisim lo pi in laipilna ki ngah theilo a, mipil leh mihau khat i suahtheih na dingin laipil na kisam hi tua laipilna i ngah theih na dingin lasim loh hong kiphamawh hi. Lai i sim laitak in a gah ki mu in kilo thei pah lo hi aih hang na mailam nuntakna dingah tu a na laisim na leh na hanciam nate a gah alo ding na hizaw hi. Tua ahih manin laisim na icih nak pitakin manpha kasa hi.\nA tel baih pen ding khat genpak leng laisim leh laisim lo mihing khat i nuntakna bek ah zong nak pitakin a ki lamdang na om pah hi, a hau lai a sim khat leh a haukhat mah lai a simlo khat i sum ngahna, zeek na leh zatna mah mah zong ki banglo pah a tuamah bangin a pil a kigen laisim khat leh apil a kigen mah lai a simlo khat i ngaihsut na zong tongh leh lam in ki khia pah hi bang hang hiam cileh lai ana sim vet lote them in a thu muhna uleh athu theihna mah mah uh zong na tawi zaw hamtang ahih man na hizaw hi. I minam sung enkik pak leng lai pilna neilo makaih za tuh nuam pong in ki phasak nuam lai tualeh leh laisim lo a ki pilsak nuam i tamluat manun i minam sungah buaina piang den hizaw hi. Bek tham loin tuhun ciang i omna leh gam te zong khangto ta ahih manin khuapi nuntakna, nek le taak zonna ah zong laisim te mah in sepna hoih mu uh a, a khasum sanguh zong na hoih pah hi. Tua ahih manin Margaret Fuller in Today Reader, Tomorrow Leader na ci liang hi, hih thupil teng bekin zong laisim ding a thupi na gen khin kasa mah mah lel hi.\n F-15, 1st Floor (F Block)\nVikaspuri, New Delhi, India-110018\n Email: li.anhnaulak @songwriter.net\nA lasakte ngaihtheihna ding link :\nAudio Link: - https://www.musicwhim.com/band/theiod\nVideo Link: - https://www.facebook.com/IlluxionOfDeathSxf/videos/\nMimal Taangthu Thuluui/Articles Zomi Lasiamte Zomi Musician\nItem Reviewed: Zomi Khangthak Lasak leh laphuah siam ‘Lian @ Li Anh" i Mimal taangthu tomno leh dotna, dawnnate. Description: Rating: 5 Reviewed By: cinpuzomi


url: =Fulake farukha baadi Lyrics - Luv Shuv Tey Chicken Khurana - 2012\nAmit Trivedi ft. Labh Janjua\nin 2012 – Luv Shuv Tey Chicken Khurana\nFulake farukha baadi Lyrics from the Movie Luv Shuv Tey Chicken Khurana - 2012, sung by Amit Trivedi, Labh Janjua. The song is composed by Amit Trivedi and the lyrics are penned by Shelle. Discover more songs lyrics...\nOther Songs from 2012 – Luv Shuv Tey Chicken Khurana Album\nYo Motorwada Lyrics\nBari barsiya mai raula paniya\nScooty pe bahja tu aake\nRokk jaaniya main dudh patandiya\nEffort mai kahandiya ghumake\nHo sidhe sadhe we o sarif jadve\nTeri ma bahan ki ma bahan ki\nKar du mai jai jai abhi\nKe tere piche ho gayi mein\nCrazy fit ho gayi mein\nAkad bakkad bambe bo assi nabe te phir so\nGadhde killi tote uda, mircha pade ke jeera ho\nKhatta ho ya mitha ho, guess karo ta kaise banau\nFulake farukha baadi dekh lo\nFulake farukha baadi\nCharo pase charcha hai , receipe na parcha hai\nSocho socho socho gadi sad ki khadi\nHaye tauba mara mari, confusion ye lachari\nKhojo khojo khojo bat kab se adi\nMauka tha ve, mauka tha ve, mauka tha ve woh\nAaj tu we deja bu, tadka howe kab suru\nNal to global hoja\nDont worry ve ab na ro, bartan sartan bajan de\nDhua sua bahane jara\nRok janiya mai dudh patandiya\nHo sidhe sadhe we o sarifjadeve\nCrazy fit ho gayi mein…\nTip: You can learn the meanings of Fulake farukha baadi Lyrics in English/Hindi by hovering over the highlighted word.\nFulake farukha baadi Lyrics Video\nFully Faaltu Lyrics\nMukhda Song Lyrics – Sanam


url: =LESSON 9 MAY 25 - 31 A MAWK BEI HUNTE ~ MUC\nLESSON 9 MAY 25 - 31 A MAWK BEI HUNTE\nAdmin 3:34:00 PM Articles, Sabbath School Lesson\nLESSON 9 MAY 25 - 31\nA MAWK BEI HUNTE\nTu Kaal Sung Sim Ding: Mk. 5: 22- 24, 35-43; 1Pet. 5: 6, 7; Pian. 37: 17- 28; Lk. 16:13; Rom. 6:16; 1Kor. 15: 26\nKAMNGAH: “Hih bang nate bek hi lo-in, ka Topa Jesuh Khrih ka theihna manpha zaw lua sa ka hih manin na dang khempeuh ka sum ngamzaw lai hi” (Filippi 3:8).\nSia leh pha theihna singgah a nek phetun Adam le Eve in mawhna nei lo nunna nei nawn lo uh hi. Tua in supna masa penpen hi. Mawh nei lo nunna munah angsung huaihamna, kiphatsakna, buai-na, kiliatsakna in hong luah hi. Mawhna lut a sawt lo-in Adam le Eve in sihna thei pah uh hi. Zumsel nadingin a silh ding uh puan dingin ganhing in a nuntakna a piak kul hi.\nNuntakna singkung gei-ah a pai ding uh kiphawl nawn lo hi. Kiphal hileh nuntakna singgah ne-in mawhpi mahin a tawntung nungta ding uh hi. Hoihna tawh kidim Eden sungah ki-om sak nawn lo hi. Kum tawlkhat khitteh thahna thuak hi. Abel in a sanggampa khutlum tawh thahna hong thuak hi. A tawpkhakna-ah amau zong a nungta suak om lo hi. Khentatna khat hangin leitungah supna lianpi hong tung hi.\nGimna, natna, supna tampi i thuak hi. Innkuan sung pan hong nusia khat a om ciangin dahna lianpi i thuak hi.\nTu kaal sungin innkuan sung hong tung thei bei-na, supna tuamtuamte i kikum ding hi.\nNuntakna singkung tawh i kigamlat zawh kum tul tampi cingkhin hi. Pumpi damlohna hong tung ciangin nunna singkung hong lunggulhsak hi. I nuntak laiteng natna tawh kipelh kuamah om lo hi. Damlohna in supna lianpi hi. Inn sungah cina khat a om ciangin amah bek hi lo, innkuanpih dangte zong sukha hi lo hiam? Tate in damlohna hong neih uh ciangin tate nat tangin nu le pa a na hi zawleh a ci nu le pa bangzah a om ding hiam? Tua bang a piang thei hi lo hi.\nMi khempeuh in bang thuak hiam? Mk. 5: 22-24, 35-43; Matt. 15:22-28; Lk. 4: 38, 39; John 4: 46-54.\nHih innkuante banah innkuan tampi in mi khat adingin Jesuh huh ding ngen uh hi. Mawhna dim leitungah a nungta ihih manin gimna tawh kipelh thei kuamah om lo hi. Mawhna hong om ciangin sihna banah gimna, natna hong tung hi. Kumtawn, kha-tawn natna nei mite in lamet bei kisa-in hehna tawh kidimin a nuntakna uh telzo lo uh hi. Tua bangin a gim mite in “Ka Pasian, ka Pasian aw, bang hangin hong taisan na hiam, ka kiko-na aw hong za in, ci-in awnggawp nuam uh hi (Late 22:1). David mah bangin gimna i thuak ciangin Pasian tungah hehna, lungkimlohna, lungkhamna in hong tuamcip hi.\nJesuh hong pai kik mateng sihna, natna, gimnate in khawl hun nei lo ding hi. Ahi zongin Lai Siangtho hong hilh thuman thute i muang hi. Job in gimna lianpi a thuak laitak mahin Pasian tawh kizopna kip nei hi. “Nidangin mi gensawn bekin nang ka hong thei a, tu-in keima mit mahmah tawh nang ka hong mu ta hi” (Job 42: 5), ci hi. Paul in a pum tungah natna khat nei den hi. Tua bangin a thuak manin gim thuak mite hehpih hi. Gimna i ki-uksak kei nakleh, damlohna in a dam lo mite hehpihna hong nei thei-sak hi.\nDamlohna khat hong tun ciangin bang kamciam tungah kinga ding i hiam? Khat veivei ciangin banghangin singlamteh tungah Khrih gim thuakna in ei adingin thupi hiam? Natna tawh kidim mite adingin Khrih in singlamteh tung pan a bei ngei lo Pasian hong itna pulaak hi lo hiam?\nMite Hong Muan Nawn Lohna\nMawh nei mi ihih manin mite muantaakcing dingin kinungta lo kha zel hi. Midangte muanlohna a thuak ngei lo i om hiam? Mite lehhekna, muanlahna na thuak ngei hiam? Innkuanpite muanlohna, ciampel na thuak ngei hiam? Khat veivei ciangin tua bang supnate nusiat hun a hoih zawk hun om a, kizop kikna hanciam ding a mawkna ahih hun om thei hi. Zi le pasal kikaalah tua bang buai-na hong om ciang, nupa kaal leh innkuan sung kizopna susia hi. Nupa suahna in mihingte khat le khat kizopna zia hoih theihtelna hong guan hi.\nKhat le khat kimuanna a om beiteh koi bangin kimuanna nei kik thei-in kizopna hoih kik thei ding hiam? 1Pet. 5: 6, 7; 1Jn. 4: 18; James 5: 16; Matt. 6: 14, 15.\nA kisia kizopna pan a hoih kizop kikna pen khualzinna tawh kigenteh hi. Gamla kitun zawh nadingin kaal khat suan masa lo-in kuamah kitung lo ding hi. A khial zaw, a khial lo zaw cih hi lo-in khialhna kithei-in maisak ding ngetna in kizop kikna dingin kaal khat suanna hong suak hi. Numei pasal khialhna ahihleh a ciampel zaw bel in mawhna mai ding a nget masak ding kisam hi. Khialhna ipcip thei lo a, khialhna a kitheih ciangin nupa kaal kimuanna bei-in, kizopna kitat hi. Nih vei thum vei tua bangin khialhna a om ciangin kizopna kisia semsem hi.\nKizopna-ah khat le khat kimuanna in zan khat thu-in kingah hi lo hi; lungduai kisam hi; hun la hi. Kisiatna lian lua leh kizop kikna baihpak lo hi. Khat veivei ciangin kal nih suanin mainawtin na kingaihsut hangin a taktakin kal thum bang nungkin dinmunah na om hi. Lamet nei mi khatin na kingaihsut hangin a taktakin lamet bei mi na hihlam na kinungphawk hi. A kitat kizopna zop kik ding hi-in, nupa kaal kizopna nuam semsem ding a, lungkimna lianzaw lai ding hi.\nKimuanlohna in nupa kaal kizopna susia-in bang thu in nupa kikaal kizopna hoih kik ding hiam? Mawhmai-sakna om lo, khat le khat kimuang zo lo innkuan in koi bangin kizopna kip kinei thei ding hiam?\nInnkuan sung thatang zatna in khat le khat muanna beisak hi. Thatang zatna a tam pen na mun in inn sung hi, cih mipilten mukhia hi. Khristian innkuan hi taleh hi kei taleh, inn sungah thatang hatna zangin siatna i cih in kampau-na, khut le khe zatna, lunggimna tuamtuam, numei pasal mawhna cihte hi. Pasian mite innkuan sungah zong tua bang siatna tawh kipelh lo uh hi.\nA nuai-a Lai Siangtho munte na sim ciangin ngaihsutna bang hong lut hiam? Bang hangin Lai Siangtho sungah tua bang thute kiciamteh hi ding hiam?\nPian. 37: 17 28 __________________________________________\n2Sam. 13: 1- 22\n2Kum. 16:3, 17: 17; 21: 6 __________________________________\nA ngongtat mi khat in ama khentel theihna zangin tua bangin a gamta hi-in ama deihtelna zang hi. Ama deih zu, lunghimawhna, numei pasal mawhnopna lungsim, hehna kikhaalzawhna, cihte ngawh ding hi lo hi. A ngongtat mi in itna nei lo mi hi. Bang hang hiam cihleh itna nei mi in siatna pelh hi (Rom. 13: 10). Gamtat kipuahpahtna-ah lungsim tawh kisai mipilte (psychologist) in hong huh thei ding hi. Ahi zongin kikhelna taktak in lungsim khentelna tungah kinga hi. Pasian tungah a ki-ap mite in Topa huhna tawh siatna tungah zawhna ngah ding hi. Tua bang mi in a mawhna kisikin ngaihsutna leh zia le tong kikhel mi hi-in, siatna khempeuh bawlpha kikin, agape itna tawh kipuahpha-in midangte it hi (Eph. 3: 20).\nZawhthawh thu-in gimna thuak mi dinmunah a om dingin kingaihsun in. Bang kammal, thapiakna, lametna na za nuam ding hiam? A hoihlohna uh pholaak lo-in lungmuangin om thei-in, hehpihin tua bangin a ngongtat mi tawh nuntakzia hilh ding bang hangin thupi hiam?\nMi bangzahin zongsatna hoihlo sung pan suakta zo lo cih pen Pasian in thei ding hi. Mipilte in bang in zongsatna bulpi hi, cih mu zo lo uh hi. Zongsatna kimkhat in i khuak sung pan hong kipan hi. Zongsatna kimkhat in lunggulhna, deihnate panin hong pai hi. Ahi zongin tua zongsatna a omna mun leh tua zongsatna pan suahtakna kibang lo hi.\nZongsatna pen zawhhak kisa ciat hi. A thuak mipa bek hi lo-in innkuanpih, nu le pa, zi, pasal, naupangte a kipan a kuama ciat in tua zongsatna hoih lo in hong sukha hi. Zu, tep le muan, guihtheih zatui, sum kitahna tuamtuamte, numei pasal thaanghuai a paa-kaa etna, numei pasal mawhna, annek a kipan siatna hong tun na khempeuh zat khialhna kihel hi. Siatna hong tun ding cih theih hangin na khawl theih keileh tua pen zongsatna hoih lo hi pah hi. A hong pia suahtakna sungah nuamtakin na om zongin zongsatna hoih lo khat ii sila na suahleh tua suahtakna nei nawn lo mi na hi hi. Peter in zongsatna hoih lo leh a gah hih bangin pulaak hi: “A pumpi uh siatna hi napi, “Suahtakna kong pia ding uh hi,” ci uh a, mi khat amah a kizosak zo na khat peuh sila ahi hi” (2Pet. 2:19).\nBangte in zongsatna hoih lo hong tun hiam? Lk. 16: 13; Rom. 6: 16; James 1: 13- 15; 1Jn. 2: 16.\nMawhna leh zongsatna hoih lo khat pen kibang lo hi. Mawhna khat in zongsatna hoih lo hong tun thei a, ahi zongin na mawh khak, siatna na bawl khak khat pen zongsatna hoih lo khat hi lo thei hi. Tua hi-in na bawl khak mawhna in zongsatna hoih lo a suahloh nadingin Pasian vangliatna tawh na khawl ding kisam hi. Mawhna, zongsatna hoih lo panin suahtak nading lampi in lungtang thak nei ding kisam hi. “Bang hang hiam cihleh eite in Jesuh Khrih tawh kipawl khin i hih manin si le sa deihna khempeuh, huaihamna khempeuh i si khinsak hi” (Gal. 5: 24). Paul in zong Romans mite mawhna-ah misi bangin Khrih adingin nungta dingin hanthawn hi (Rom. 6: 8-13).\n“Puan bangin Khrih lungsim silh unla, huaihamna lungsim si-sak un” ci hi (Rom. 13: 14).\nNang mahmah in zongsatna hoih lo pan a suakta dingin na hanciam hiam? Ahih keileh innkuan, beh le phung sungah tua bang mi a om hiam? Koi bangin huhna kisam ahihlam lungkia lo-in a suahtak nading panpih ding na hiam?\nMihing in sihna thu i thei hi. Sihna tawh kisai thu kipulaak i za, i mu hi. Ei mahmah in sihna tawh kinai ihihna zong i thei hi.\n1Kor. 15: 26 sim in. Koi bangin sihna thu kipulaak a, bang hangin tua bangin kipulaak hi ding hiam?\nIt le ngaih khat in a hong nusiat ciangin sihna gal a thuak kha hi lo hiam? Lam khat panin sihna in a hoihna thu pulaak hi. Topa sungah a si mi in mitphiat kalin a si nawn lo dingin hong hingkik ding uh hi. “Thu-um mi adingin sihna in thuneu khat hi. Khristian khat adingin sihna in ihmutna hi; tawmvei sung khuamial sung leh gamdaihna munah a om hi pak hi. Ama nunna in Pasian sungah Khrih tawh kisel khawm hi-in, Khrih a hong pai kik ciangin tua nunna hong hing kik ding a, vangliatna tawh kidim nunna ngah ding hi.” Ellen G. White, The Desire of Ages, 787.\nA nungta lai lawmlegual, innkuanpihte in a hong paisan mite hangin dahin kap uh hi. Dahna, kahna in mihing ngei-na, i pianpih hi. It le ngaih khat in a hong nusiat ciangin I lungsim hong sukha-in, i thuakna kilang khia hi. Mi khat le khat in dah leh kah i thuak dan kibang lo hi. Ahi zongin a huampi-in mihing thuak ding kibang hi. It le ngaih khat in a hong nusiat ciangin, si ding cih i thei zongin, a masa penin lamdang kisa vat thei a, ki-um thei lo hi. Lamdangsak vatna pen i lungsim thuakna hong pulkhia hi-in, kha nih, kha thum bang kituak kha thei hi. Tua bang ciangin hong nusia it le ngaihte ngaihsun tawntungin kiho-na, kampau-na-ah amau thu bek mah kikum kipulaak hi. Tua bangin kha 6 pan kum khat bang kithuak thei hi. Dahna in lungkiatna, lungmanna hong tun thei a, sihna hangin thuaklahna zong om thei hi. Tua bang hun ciangin hehna, thangpaihna, lunghimawhna, kisuanna, kisikna lungsim hong lut thei hi. Dahna in lunggimna, lunglenna khempeuh hong beisak thei lo hi. A tawpkhakna-ah nisim nasep ngei-na bangin semin tha-thak la-in kalsuan ding kisam hi.\nA dah, a kap-te adingin Rom. 8: 31- 39; Mang. 21:4; 1Kor. 15: 52-57 bang pulaak hiam?\nNgaihsutbeh Ding: Mi tampi in zongsatna hoih lo gah at hi. Si le sa lunggulhna sila suakin sum bei, nasep suplawh, natna tawh kidimin suahtakna suplawh uh hi. Ahi zongin Jesuh in mawhna leh zongsatna hoih lo khempeuh panin a hong suakta sak dingin hong pai hi. “Tapa in a suahtak sak mite a suakta taktak mite hi” (John 8: 36). Jesuh in eite tawh hong omkhawm tawntung dingin kamciam hong pia hi (Matt. 28: 20; Isa. 43: 2). Tua hi-in ei tha bek tawh galdo i hi kei hi. A taktakin hih galdo-na in Topa aa hi-in (1Sam. 17:47), Amah in zawhna hong kamciam hi (1Pet. 1: 3-9). Tuni-in zongsatna hoih lo khempeuh, si le sa lunggulhna khempeh panin Pasian hong deihsak zawhna lampi-ah na kalsuan thei hi. Hanciam kisam lo hi, cihna hi lo hi. Khat veivei ciangin siatna in hong zo ding hi, cihna zong hi lo hi. A lungdamhuai thu in Topa na taisan kei nakleh Amah in hong nusia lo ding hi. Tua banah hong huh thei ding mi khat ii huhna (professional help) i va nget in khialhna hi lo hi. Topa in mihing khat tungtawnin tua zongsatna hoih lote hong zawhpih thei hi.\nHamsatna leh zia-etna tuamtuam in hong umcih ciangin Pasian kiang zuanin tai in. Amah in hong hu, hong honkhia ding hi. Ama huhna ngen in, hong huh ding hi. Thungen ding nangmah na hi-a, thunget kisam hi. Pasian phatna zong kisam hi lo hiam? Thupha namkim hong pia Pa tungah tatsat lo-in lungdam ko ding kilawm hi lo hiam? Lungdam theihna lungsim neih ding kisin kul hi. Pasian hong hehpihnate lungngai-in khat khit khat sim pha pha in. Gimna, hamsatna, dahna na thuak hangin Ama min thangsak in.” Ellen G. White, 2SM. 268.\n1. A kitat kizopna, kimuanna bei-na munte-ah mawh kimai-sakna in bang dinmun nei hiam? Matt. 6:12-15; 18:21, 22. “Itna in mawhna ciamteh lo hi” (1Kor. 13:5).\n2. Dahna, gimna na thuak ciangin Pasian hong hehpihnate ngaihsutna leh khat khit khat phawkna hangin phattuamna bang na ngah hiam?\n3. Koi bangin pawlpi in a dah, akap mite a kipan genthei, dongtuak mite hehnem, huh, panpih ding hiam?


url: =Datkhe avui tawh Coffee gawmkhawm in abawlkhia Vietnam Coffee Company khat kiman :: ZOMI DAILY\nDatkhe avui tawh Coffee gawmkhawm in abawlkhia Vietnam Coffee Company khat kiman\nposted on 19 April 2018 at 2:04 pm Lomkholna: News, Sawltak, World\nVietnam gamsung aom Coffee abawlkhia Company khatin asiangtholo, nekding ahilo tawh gawmkhawm in Coffee bawlkhia ahih manin kiman cih Tuoi Tre News pan kiza hi.\nVietnam gamsung aom Daily Newspaper khat ahi Tuoi Tre News te’n Wednesday ni in agenkhiatna ah tua Coffee Company te’n Battery luite panin avui avom tetawh Coffee gawmkhawm in bawlkhia uh cimawk hi.\nTua Coffee Manufacturer pen anei Nguyen Thi Loan hi a, Vietnam, Dak Nong Province sungah aom Company khat ahihi.\nLocal Police leh Fodd Inspectors te’n tua Coffee asiangtholo in kibawl cihthu azak uhciangin asitding in kuankhia uhhi. Ahuang sungah Coffee abawlzia pen avengsung ah aomkha te’n muanmawhhuaisa ahih manin kumpi thunei te tungah azaksak uh ahihi.\nKumpi thunei te’n tua Coffee kibawlkhiatna huangsung ah asit uhciangin asiangtholo Dirty Coffee bekbek 12 Tons bang mankhia uhhi.\nTuaban ah Coffee lakah ahel uh Raw Materials honkhatzong ki mankhia hi. Tuate lakah Battery akizanglui te panin akilakhia Black Power bekbek 35kg bang ki mukhia a, tuaban ah Coffee lakah heldingin azat uh Black Liquid akigawm in 10kg bang mankhia uhhi.\nTua Coffee Company neipa in Police te tungah agenkhiatna ah adang muntuamtuam panin Coffee Bean atang aginalo akideihlo te atawmman cikcik in leimasa cihi. Tuakhit ciangin tua Coffee Beans tepen alimci leh avomsuah sitsetdingin Battery datkhe hawngsung ah avui avom khawngtawh helkhawm in, azuakkhiakik cimawk hi.\nVietnam National University panin Chemistry Expert khat ahi Associate Professor Tran Hong Con in agenkhiatna ah tua Coffee lakah akihel Battery aluite panin akilakhia avui avomte pen gu apiangsakthei Toxic Chemical hi a, Manganese Dioxide kici in lauhuai mahmah cihi.\nVideo: A Vietnamese family-run coffee manufacturer based in Dak Nong province has been caught producing “dirty” coffee from harmful materials like used batteries, dirt and rock dust, daily newspaper Tuoi Tre News reported on Wednesday (April 18)\nManganese Dioxide avui themcik ahi 0.5 milligrams bekbekzong tui 1 Liter tawh gawmkhawm in kidawnkha hileh mihing te adingin gu piangsak a, lauhuai mahmah hi ci’n Prof Con in genkhia hi.\nTuabang in sawtveipi Manganese Poisoning athuakkha tepen anunung ah akhuak siacipthei, Brain Damage thei uh cihi.\nDatkhe tang (Battery) sungah akihel Lead, Mercury, Zinc, Cadmium, Arsenic cihtepen alauhuai mahmah guza (toxic) namkhat ahihi. Tuate nekkhakna hangin khuak siasakthei, kal (Kidney) siasakthei, sihui paina te susia sakthei (cardiovascular system), ta neilo in omsakthei (fertility) in alauhuai mahmah ahihi.\nLeitungbup ah Coffee tampi ahawmkhia, abawlkhia “world’s largest coffee producer” gamte pen Brazil, Colombia, Ethiopia cih gamte ahihi. Vietnam gampan inzong Coffee tampi ki bawlkhia in, Vietnam gamsung ah Coffee Manufacturer ah nasem bekbek mi 2.6 Million om ciliang hi. Sawltak #zomidaily\nPrevious: Nazi na it lam kilangsak in (2)\nNext: Zomi Siamsin Kipawlna panin ZRA vaitawh kisai Thukin Tangkona


url: =· India gam Utter Pradesh state Kharta khua ah Zu sia dawnkhak nahang in mi 29 sikhin a, mi 123 sidekdek in zato ah kibawllaaitak ci in Palikte in January 13,2014 ni in taangkokhia uhhi. Zu sia hang mah in hihkiimteng mah ah mi 30 singei a, adang West Bengal state ah 2011 kum in 170 si in, 2009 kum mah Gujarat state ah 107 si ngei hi. Zu sia cihciang in mite khambaih theiding a atawmmanno tak a kibawl zu te hiphadeuh ci in gen uhhi.BBC\n· December 28,2014 ni a Java tuipi sung a akia Air Asia QZ8501 I taangthu ciaptehna black box tuisungpan pi 98 athuukna pan kitawmkhia khinta a tu in Vanleeng banghang in kia hiam cih Black Box tungtawn in kikaansaan laaitak ci in Vanleeng zong makaai Indonesia thuneite in January 13, 2015 ni in taangkokhia uhhi. Tuniciang misi luang 162 lakpan misiluang 48 kitawm zopan cin genbeh uhhi.BBC\n· Asia gamsung ah ni 6 sung khualzinding in Leitungbup RC makaaipi Pope Francis Sri Lanka gam Colombo khuapi January 13, 2015 in tuta hi. Sri Lanka gam ah Christian mi tawm mahmah himah leh mipi atullom a sim leh kumpi thuneilamte in nasiatak in vaai nadawn uha, Sri Langka Zo Ngeina tuamtuam tetawh namuak ziahziah uhhi. Sri Lanka gam ah Christian 7% hi a RC tampeen in, Buddish 70%,Hindu 13% leh Muslim 10% ahihi. Tuma kum 20 laai in Pope John Paul II apailaai Buddish te nanuaksan himah leh Tutung Pope Francis peen namuak mahmah uh ban ah Buddish makaai lamte tawh thunge khopna neiding cilia uhhi. Sri Lanka khitciang Philippine gam paiding ci uhhi. Philippine gam atunciang mi amuak tamlua mahmah ding a lauhuai ding ahihman thautang butzawhloh mawtaw atung kihong tawh paisak kiaukiau in mipi khutvankawikawi ding ci in Philippine kumpi lam thuneiten gen uhhi. Tuaban ah acingngiat ding in Leitungbup thukan Interpol te leh Philippine palik gaalkaap 40,000 in cingding ci in President Benigno Aquino in genkhia hi. BBC\n· Piantit te hansan daan Nung Muslim migilo ten Charlie Hebdo thuthang zum busim in tua huhau in mi 17 asihkhitciang tukaal sung a ahawmding uh thuthang te I cover-maaitang ah Muslim te Pasian Mohammed lim tuangsak in “ I am Charlie” cisakding ci in January 12 ni in taangkokhia geu uhhi. Hih thu hang in EU gamte leh leitung gamtuamtuam te cimul tho a, Sunday Jan 10 ni in kithutuahna lahna in lamdung lamvaai ah leitung makaaituamtuam leh mipi One Million kilen lampai ziahziah himah leh Obama a kipan US kumpi thunei azalian te paingam lo uhhi. Tua ahihman in US gampeen Muslim ten ongliaktum ta maw, 666 in ong ukcipna ta maw cihnop huai ta hi. VOA\n· US gaalkaap te khutnuai a om ahi Leitungbup tawh kisai gaalvaai ah avaaihawmpi US Central Comments te Twitter account IS migilo ten a hack-buluh sak deep uhhi. HI thu hang in Iraq leh Syria gamsung ah January 13, 2015 ni in US leh apawlten 27 vei Beelmaai khiat uha, IS te munhoih tampi leh inn le lo zumte suksiatsak uhhi. Akizom mah in Piantit thukhunpi endikpawl- Lawmaker ten Piantit gamten IS ten vanlamtawh dona ah naakpitak khanto ding in January 13, 2015 ni in thukimna ngahta uhhi.VOA\n· US President kidemna ah 2008 leh 2012 kum te ah kihel in 2012 kum President Obama alel Republican Party pan President suakdektak Mittt Romney in 2016 kumciang US President demsawmkik ahihman in kigingkhol ziahziah ta ci in US thuthang te ah January 13, 2015 ni in kitaangko hi. Republican sungpan Jeb Bush tawh ongkisu ding uha, Ms Clinton tawh Final ongkah ding uhhi.CNN\n· US Secretary Of State Mr John Kerry January 13, 2015 ni in Pakistan Islamabad khuapi vatung zual a, Pakistan gaakaap lam zalian te, kumpi lam thunei te tawh gamnih sumzon sumvaihna, Migilo te dokhopna cihte nasiatak in kikum uhhi.VOA